Улар Мбаппенинг издоши бўла олишадими? / CHAMPIONAT.asia\nУлар Мбаппенинг издоши бўла олишадими?\nТеглар : Эсекиэль БаркоЛаутаро МартинесМикаэль КюйсансЯкуб ЯнктоФрэнки Де ЙонгЯнн-Фите АрпРайан СессеньонДеотшанкюль ЮпамеканоТэмми Абрахам Федерико Кьеза\nҚуйидаги баъзи футболчилар аллақачон Европада танилишга улгурди.\nАммо қай бири чинакамига машхур “юлдузга” айлана олади? Буни албатта вақт кўрсатади. Ҳозир эса улар ҳақидаги қисқача маълумотлар билан таништирамиз.\n10. Эсекиэль Барко — “Индепендьенте”\n18 ёш, ярим ҳимоячи\nБарко — тезкор, аниқ зарба берувчи ва ажойиб дриблингга эга ярим ҳимоячи. Эсекиэль 17 ёшида илк бор “Индепендьенте” таркибида иштирок этган ва дарров кўпчиликнинг эътиборига тушган. Ёзда “Зенит” ҳам унга “кўз олайтирган” эди, бироқ аргентиналиклар ўз “юлдуз”ларини қўлдан чиқармасликка ҳаракат қилишди. Барко универсал ўйинчи бўлса-да, тўпни оширмасдан, ўзида кўп ушлаб туриши унга баъзида панд беради. Шунинг учун ҳали ўз устида кўп ишлаши керак.\n9. Лаутаро Мартинес — “Расинг”\n20 ёш, ярим ҳимоячи\nТез орада Европага йўл олиши режалаштирилган Жанубий Америкалик яна бир ажойиб хавбек Лаутаро Мартинесдир. У Авельянеда шаҳрининг “Расинг” клубининг асосий қаҳрамони ҳисобланади. Лаутаро Криштиану Роналдуни ўз кумири деб билади. У ҳам кумиридек тезкор, қаттиқ ва аниқ зарба берувчи футболчи бўлишни хоҳлайди. Мартинеснинг заиф томони — тўпни ошириш. У тўпни яхши олиб юради, яккама-якка ҳам яхши ўйнайди. Аммо тезкор ҳаракатлар давомида аниқ пас бериш унга бироз қийинчилик туғдирмоқда, назаримизда.\n8. Микаэль Кюйсанс — “Боруссия” М\n“Боруссия” Кюйсансни U17 Европа Чемпионатидан сўнг “Нанси”дан “тортиб олди”. Микаэль ақллилиги ва ажойиб узатмалари билан Дитер Хеккиннинг назарига тушди. Франциялик ўйинда ўзини йўқотиб қўймайди, шу сабабли ҳам бош мураббий ёш ярим ҳимоячини иложи борича кўпроқ майдонга тушуришга ҳаракат қилади. Кюйсанс иқтидорли йигит, аммо қанчалик юқори чўққига чиқа олишини албатта, вақт кўрсатади.\n7. Якуб Янкто — “Удинезе”\n21 ёш, ярим ҳимоячи\n“Удинезе” анча йиллардан бери ёш иқтидорли футболчиларни Европа бозорида намойиш этиши кўпчиликка маълум. Навбатдаги ўйинчиси Якуб Янкто. “Милан” ва “Ювентус” чехияликни аллақачон “кўз остига” олиб қўйган. Янкто ҳужумкор ярим ҳимоячи ролида қанчалик яхши ўйнаса, марказда ҳам шунчалик яхши ўйнаши билан ажралиб туради. Бундан ташқари ажойиб дрибблинг ва тўпни яхши ошириш қобилиятига ҳам эга. Якуб — мувозанатни яхши сақлай олади ва топ-клубда ўйнаш учун ҳам деярли тайёр.\n6. Фрэнки Де Йонг — “Аякс”\nФреэнки “Аякс”нинг ажойиб ўйинчиларидан яна бири. У — яхши техникага эга, тўпни аниқ ошира олиш ва кучли зарбага эга ярим ҳимоячи. Унинг прототипи ҳозирги кунда барча талабларга жавоб бероладиган ўйинчилардан бири Андреа Пирло ҳисобланади.\n5. Янн-Фите Арп — “Гамбург”\n17 ёш, ҳужумчи\nҲозирги кунда “Гамбург” жамоаси турнир жадвалининг қуйи поғоналарида “ўралашиб қолди” ва бу “динозаврлар” учун қувонарли ҳолат эмас, албатта. U17 жаҳон чемпионатида Арп Бундестимнинг сардори эди, ёзда “Челси”га ўтиши мумкин эди, лекин она юртида қолишни афзал кўрди. Ёш бўлишига қарамай, 2та гол уришга муваффақ бўлди ва ҳозирда майдонга янада кўпроқ тушяпти. Германияда вояга етмаганлар кечки пайт — 20:00дан кейин ишлаши мумкин эмас эди. Арп ўйинларда майдонга туша олиши учун қонунчиликда ҳам кичик ўзгартириш киритилган.\n4. Райан Сессеньон — “Фулхэм”\n17 ёш, ҳимоячи\nСессеньон иқтидори ва тезлиги билан 16 ёшидаёқ ном чиқаришга улгурди. Райан — мураббийнинг севимли ўйинчиси. У бу мавсумдаги барча ўйинларда иштирок этиб келмоқда. Сессеньон жарима майдончасига тўпни ҳаводан шунчаки узатавермайди, аксинча у ақллироқ паслар беришга ҳаракат қилади. Ҳужумга берилиб кетиши сабаб, баъзан ҳимояни унутиб қўяр, лекин у жуда иқтидорли футболчи. Агар ўз устида ишласа ва керакли мураббий қўл остида тўп тепса, жаҳон юлдузига айланиши ҳеч гап эмас.\n3. Деотшанкюль Юпамекано — “Лейпциг”\n19 ёш, ҳимоячи\nҲозирги вақтда икки мавсумдан бери Германия чемпионатида муваффақиятли иштирок этаётган “Лейпциг” ҳимоясини франциялик футболчисиз тасаввур қилиш қийин. Жисмоний кўрсаткичларга эга бўлган Деё ҳам “иккинчи қаватда”, яъни ҳаводаги курашларда, ҳам ҳимоячилар билан тезкорлик баҳсларида бирдек самарали ҳаракат қила олади. “Милан” ва “МЮ” уни кўз остига олиб қўйган. Шундай экан, яқин кунларда Юпамеканони топ-клубларда кутиб қоламиз. Маълумотларга қараганда, унга таҳминан 100млн евро тўланади. 19 ёшли йигит учун ёмон эмас-а?\n2. Тэмми Абрахам — “Суонси”\n20 ёш, ҳужумчи\n“Суонси” АПЛ турнир жадвалининг энг сўнгги поғонасига мустаҳкам “жойлашиб олди”, лекин кейинги мавсумда жамоа АПЛ билан хайрлашса ҳам, фақат биргина футболчи юқори дивизонда қолади. Гап Тэмми Абрахам ҳақида кетаётганини кўпчилик тушуниб улгирди, албатта. Абрахам “Челси” академиясига 7 ёшида борган ва “ёшлар” жамоаларининг барча босқичларидан ўтган. “Бристол”да ижарада тўп тепган Тэмми, ўзини яхши намоён этган ва ҳозирда шу клубга яна ижарачи сифатида қабул қилинди. Антонио Конте ҳозирча Альваро Моратанинг ўрнида бошқасини тасаввур қилолмайди. Бироқ, Абрахам ўз устида ишласа, келаси мавсумда испаниялик билан тўлиқ рақобатлаша оладиган даражага чиқиши мумкин.\n1. Федерико Кьеза — “Фиорентина”\nКьеза — Италия трансфер бозоридаги “харидори кўп” футболчилардан бири. Федерико “Фиорентин”да ажойиб даврини ўтказиб, Калиничнинг изидан бормоқда. Бернардески тез орада хамоа билан хайрлашиши мумкин. Федерико бундан унумли фойдаланиб, имкониятни қўлдан чиқармасликка ҳаракат қилмоқда. “Наполи” президенти Аурелио Де Лаурентис “тушларида” Кьезани ўзининг жамоаси таркибида кўрмоқда. Бироқ, унинг трансфери учун яхшигина пул сарфлаш керак.\n"Бенфика" Фелишни 100 млн. еврога ҳам сотмаслигини маълум қилиб, унинг трансфер нархини белгилади 12


Испаниянинг “Реал” (Мадрид) ҳамда “Барселона” клублари ўз таркибларини номдор ўйинчилар билан тўлдириш борасида азалдан рақобатлашишади. Қарангки, ушбу анъана бу гал ҳам давом этаяпти. Аввалига каталонияликлар Англиянинг “Ливерпуль” жамоасидан Луис Суаресни 81 миллион евро эвазига сотиб олиб, шу орқали 2014 — 2015 йилги мавсумда ўз олдиларига улкан мақсадларни қўйишганини баён қилган бўлишди. Лекин “Барселона”нинг янги вакили дастлабки турларда клубига ёрдам беролмайди. Биласиз, яқинда Бразилияда ўтказилган жаҳон чемпионати баҳсида Суарес италиялик ҳимоячи Жоржо Кьеллинини тишлагани учун ФИФА томонидан жазога тортилган. У миллий терма жамоасининг 9 та расмий учрашувидан ва 4 ой давомида футбол билан боғлиқ ҳар қандай фаолият туридан четлатилган. Мана шундай шароит бўлишига қарамай, унинг “бозори чаққон”лиги эътиборга лойиқ. Дарвоқе, уругвайлик ҳужумчининг каталонияликлар сафига келиб қўшилиши Алексис Санчеснинг “Барселона”даги фаолиятига якун ясади. Санчес 37,8 миллион евро эвазига Лондоннинг “Арсенал” жамоасига ўтиб кетди.\nКўпчиликни “Хўш, “Қироллик клуби” энди қандай йўл тутаркин?” деган савол жавоби қизиқтираётганди. Мадридликлар ҳам бўш келишгани йўқ. Улар йигирманчи жаҳон чемпионатида рақиблар дарвозасига энг кўп гол киритиб, мухлису мутахассисларнинг эътирофини қозонган колумбиялик ярим ҳимоячи, Франциянинг “Монако” клуби аъзоси Хамес Родригесни 80 миллион евро эвазига харид қилишди. Диққатга сазовор жиҳати, ҳали янги мавсумга старт берилмасданоқ Родригес “Реал”га мўмай даромад келтира бошлади. Гап шундаки, спортчининг исми туширилган футбол либослари сотувга чиқарилгач, 48 соат ичида клуб ғазнасига 26 миллион евро маблағ тушди. Яъни икки кунда 345 мингта либос пулланди. У майдонда қандай наф келтиради? Буни тез орада билиб оламиз.\n“Қироллик клуби”нинг яна бир шов-шувли трансфери 30 миллион евро эвазига ўз таркибини Тони Кроос (“Бавария”) билан кучайтиргани бўлди.\nШунингдек, қуйидагилар ёзнинг энг қиммат трансферлари сифатида қайд этилди: Давид Луис “Челси”дан “ПСЖ”га (49,5 млн. евро), Диего Коста “Атлетико” (Мадрид)дан “Челси”га (38 млн. евро), Люк Шоу “Саутгемптон”дан “Манчестер Юнайтед”га (37,5 млн. евро), Андер Эррера “Атлетик Бильбао”дан “Манчестер Юнайтед”га (36 млн. евро), Сеск Фабрегас “Барселона”дан “Челси”га (33 млн. евро), Адам Лаллана “Саутгемптон”дан “Ливерпуль”га (31 млн. евро), Деян Ловрен “Саутгемптон”дан “Ливерпуль”га (25 млн. евро) ўтди.\nКўплаб спорт нашрлари яқин кунларда қуйидаги футболчилар ҳам бошқа жамоаларга ўтиши мумкинлиги ҳақида ёзмоқда. Жумладан, “Манчестер Юнайтед” ҳужумчиси Хавьер Эрнандес “Атлетико” (Мадрид)да, “Атлетико” (Мадрид) ҳимоячиси Миранда “Челси”да, “Челси” дарвозабони Петр Чех “ПСЖ”да, “Ювентус” ярим ҳимоячиси Артуро Видаль “Манчестер Юнайтед”да ўз фаолиятини давом эттириши мумкинлиги айтилмоқда.\nМазкур рукндаги бошқа мақолалар: « Соғлом турмуш гарови\tКамолот пиллапоялари »


Буюк Британияда тарқалаётган янги турдаги коронавирус ваҳимаси, Ўзбекистон ҳам кейинги йилнинг 10 январига қадар Британияга авиақатновларни тўхтатди, — Review.uz\nЯнги турдаги коронавируснинг хавфлилиги шундаки, у оддий коронавирусдан тезроқ тарқалади. Шунингдек, у янгича таркибда бўлгани учун шу вақтгача самарали бўлган дорилар таъсирида йўқолмаслиги мумкин.\nБуюк Британияда тарқалаётган янги турдаги коронавирус ваҳимаси бутун Европага тарқалди. Дастлаб Италия, Бельгия ва Нидерландия қироллик билан авиақатновларни бекор қилганди. Германия почтаси Британиядан келаётган жўнатмалар қабул қилмаяпти. Бугундан Ўзбекистон ҳам кейинги йилнинг 10 январига қадар Британия ва янги штамм аниқланган бошқа мамлакатлар билан авиақатновларни тўхтатди.\nСловакия биринчилардан бўлиб Британия билан қатновларни тўхтатганди. Испания эса Британиядан фақат испанлар мамлакатга қайтиб келиши мумкинлиги бўйича вақтинча чора-тадбир эълон қилганди. Чилига яқин ўртада Британияда бўлиб қайтган муҳожирлар кириши тақиқланган. Ҳонгконг Британия билан ҳар қандай авиақатновларни амалга оширмай туради. Британиядан Болгарияга кирган 650 киши 10 кунлик карантинга олинган. Кўп ўтмай Эстония, Польша ва Швейцария ҳам қироллик билан қатновларни тўхтатди, деб ёзмоқда Kun.uz нашри.\nИсроил нафақат британияликлар учун, балки қиролликда тарқалган вирус етиб боргани айтилаётган Дания ва ЖАР фуқаролари учун ҳам мамлакатга киришни чеклади. Салвадор Британия ва ЖАР фуқароларига мамлакатга киришни вақтинча тақиқлади.\n21 декабр ҳолатига кўра, Австрия, Аргентина, Бельгия, Болгария, Германия, Исроил, Эрон, Ирландия, Канада, Колумбия, Кувайт, Латвия, Литва, Марокаш, Нидерландия, Руминия, Туркия, Хорватия, Финляндия, Франция, Чили, Чехия, Швейцария, Эстония ва Саудия Арабистони Британия билан авиақатновларни тўхтатиб бўлганди.\nМутацияга учраган янги турдаги коронавирус Британияда кенг тарқалиб бўлган. Чунки янги вирус олдингисидан фарқ қилиши кеч аниқланган. Қироллик бўйлаб чекловлар эълон қилинган, лекин одамлар орасидаги контакт тўлиқ узилмагани туфайли янги турдаги вирус тарқалиб кетган. Ҳозиргача вируснинг янги штамми аллақачон Италия, Дания, ЖАР ва Австралияда ҳам аниқланган.\nБуюк Британияда янги мутацияга учраган коронавирус тарқалди\nЯнги штаммнинг тарқалиши Европа Иттифоқи ва Британия ўртасидаги брексит масаласи бўйича музокараларни ҳам тўхтатиб қўйди. ЖССТ Британияда тарқалаётган янги вирусдан хавотирда эканини маълум қилгач, мамлакат коронавируснинг мутацияга учраган янги тури намуналарини ташкилотга тақдим этган. Британия бош вазири Борис Жонсон Лондон маълумотлар узатишда, шунингдек, таҳлиллар натижалари ва олиб борилаётган тадқиқотлар ҳақида хабардор қилишда давом этишини маълум қилган.\n«Биз ушбу вирус турининг хусусиятлари ва ҳар қандай оқибатлари тўғрисидаги долзарб маълумотлар ҳақида ташкилотга аъзо давлатлар ва жамоатчиликни хабардор қилиб борамиз», дейилади ЖССТ хабарида.\nЯнги вирус нега хавфли?\nЯнги турдаги коронавируснинг хавфлилиги шундаки, у оддий коронавирусдан тезроқ тарқалади. Шунингдек, у янгича таркибда бўлгани учун шу вақтгача самарали бўлган дорилар таъсирида йўқолмаслиги мумкин. Вируснинг янги тури мутацияга учраш оқибатида пайдо бўлган. Унинг мутацияга учрашига одамлар ўртасидаги контактлар узилмай қолгани ва кўпчилик карантин қоидаларига риоя қилмай қўйгани сабаб бўлиши мумкин.\nСентябрда аниқланган янги штамм Лондонда шу қадар тез тарқалдики, бугун пойтахтда коронавирус юқтирганларнинг 65 фоизида айнан мутацияга учраган коронавирус аниқланган. Борис Жонсон маслаҳатчиларига таяниб маълум қилишича, янги вирус олдингисидан 70 фоизга юқумлироқ бўлиши мумкин.\nВирус мутацияга учраши янгилик эмас. Уҳанда тарқалган коронавирус мутацияга учраб, февралда янги штамм Европада жуда кенг тарқалиб кетганди. Бутун дунё бўйлаб вируснинг айнан мана шу тури энг кенг тарқалди. Ёзда даставвал Испанияда дам олаётган сайёҳларда аниқланган ва кейинчалик кенг тарқалган А222V турдаги коронавирус ҳам мутацияга учраганди.\nОлимлар янги турдаги вирус пайдо бўлганининг тахминий сабабларидан яна бирини илгари суришди. Унга кўра, иммунитети суст бўлган одамнинг танасига тушган коронавирус ривожланиб, мутацияга учраган. Бу вирус олдингисига қараганда кўпроқ ўлимларга сабаб бўлиши исботланмаган, лекин у янги эканининг ўзи шифокорлар учун муаммо туғдириши айтилмоқда.\nОлимларнинг айтишича, янги штамм олдинги вирус учун самарали бўлган вакцина берган иммунитетга ҳам босим ўтказиши мумкин. Бу эса худди гриппда бўлгани каби вакцинани доим ўзгартириб туришни талаб қилади. Коронавирусга қарши ишлаб чиқарилаётган вакциналар эса инсониятнинг бахтига айнан ўзгартириш учун қулай...\nмутацияга учраган тури\nянги вирус хавфи\nБуюк Британияда Ўзбекистон мустақиллигининг 30 йиллиги нишонланди\n24.01.2022 13:20 2.9K


3G роуминг UCell абонентлари учун | infoCOM.UZ\n3G роуминг UCell абонентлари учун\nЭндиликда UCell абонентлари саё?ат пайтида 3G роуминг хизматидан фойдаланиш имкониятига эгадирлар.\n3G роуминг нима ўзи? Бу чет эл давлатларидаги уяли ало?а операторларининг учинчи авлод технологияси асосидаги тармо?ида ало?а хизматларидан фойдаланишдир. Яъни, овоз билан сўзлашиш ва SMS юборишдан таш?ари, 3G роумингда ю?ори тезликда ахборот алмашишь ?амда видео?ўн?иро?ни амалга ошириш мумкин бўлади.\nЭнди кўп саё?ат ?илувчи ва учинчи авлод тармо?ида ишлай оладиган телефон, кичик компьютер ёки USB-модемга эга Ucell мижозлари 31 давлатдаги 35 хамкор операторлар тармо?ида ю?ори тезликда ахборот алмашиш ёки видео?ўн?иро? ор?али сузлашишь имкониятига эгадирлар.\nМаълумки, роуминг чет элда сафар мобайнида ало?ада ?олиш имкониятини беради. UCell роуминг хизмати ?амрови ва турларини янада кенгайтириш ма?садини ўз олдига ?ўйган. Хозирги кунда Ucell ўз абонентларига 126 давлатдаги 267 оператор тармо?ида овоз ор?али сузлашишлари ва SMS юборишлари мумкин.\n2009 йил бошида Ucell GPRS роуминг хизматини ишга туширган эди. Хозирда бу хизматни 57 давлатдаги 83 оператор тармо?ида ишлатиш мумкин. GPRS роуминг сафар пайтида бош?а оператор тармо?ида ахборот алмашиш, интернетга уланиш, электрон почта ва MMS олиш ва юбориш имкониятини беради.\n2008 йилнинг ўртасида Ucell янги CAMEL (Customised Applications for Mobile Enhanced Logic) роуминг хизматини хам бошлаган эди. Ушбу хизматнинг афзал тарафи шундаки, чет элда саё?атда бўлган абонентлар истаган ижобий балансга эга бўлганда, бемалол гаплашишлари ва доимий равишда шу ва?тнинг ўзида уяли ало?ага булган ?аражатларини текишириб олишлари мумкин. Бугун Ucell 35 давлатдаги 43 операторлар билан CAMEL роуминг борасида шартномага эга.\n« MTS-O’zbekiston kompaniyasining «МТS-Konnekt» tarif rejasi\nMTSdan «Korporativ bahor» aksiyasi »


Пъер Морел:"Бу қарор хато эмас!"\nСанкцияларнинг ижобий самара бергани борасида¸ жаноб Морелнинг ишончи қатъий.\nЕвропа иттифоқининг бундан тўрт йил аввал Ўзбекистонга нисбатан санкциялар қўллашию¸ бугунга келиб уларни бекор қилишини шарҳлаган иттифоқнинг Марказий Осиë бўйича махсус вакили шундай ишончда.\nЕвропа иттифоқига аъзо 27 давлат Ташқи ишлар вазирлари Ўзбекистонга нисбатан 2005 йил октябрида жорий қилинган жазо чораларини бутунлай бекор қилиш борасидаги резолюцияни қабул қилганидан саноқли дақиқалар ўтиб¸ ЕИ нинг Марказий Осиë бўйича махсус вакили Пъер Морел Озодлик саволларига жавоб қайтарди.\nОзодлик: Жаноб Морел, санкциялар бошиданоқ Ўзбекистондаги инсон ҳуқуқлари вазиятига таъсир эта олмайдиган самарасиз ва заиф чора сифатида танқид қилиб келинди. 2005 йилдаги вазиятга қайтадиган бўлсак, санкцияларни жорий қилиш ғоясини қўллаб-қувватлармидингиз? Ёки санкицяларни қўллаш хато бўлганмиди?\n- Бу жуда мушкул савол, чунки унда шартли фикрлар мавжуд. Бу жазо чоралари 2005 йилда, ўша пайтда рўй берган воқеалар муносабати билан жорий қилинган эди ва Европа иттифоқи билан Ўзбекистон ўртасидаги фаол жараёнларга олиб келди. Жазо чоралари заиф ёки заиф эмас, деган турли фикрларни айтишингиз мумкин, лекин санкциялар иттифоққа аъзо 27 давлат ва Европа тизимларининг жиддий воқеаларга нисбатан ўз умумий позицияси ифодаси бўлди.\nШу билан биргаликда жуда мураккаб масалаларда илгарилаш ҳам мақсад қилинган эди ва жуда кўп масалаларда илгариладик ҳам. Яна қайтараман, бу кимгадир ёқмаслиги мумкин, лекин резолюция матнини ўқиб кўринг, унда зикр қилинган масалаларни кўриб чиқинг. Булар шунчаки мужмал гаплар эмас. У ерда конкрет масалалар ҳақида гап боради ва бу масалаларни сиз билан очиқ муҳокама қилишга тайёрман. Демак, ҳозирги вазият иттифоққа аъзо 27 давлатнинг умумий иродасини ифода этади. Бу ирода Ўзбекистон ва Марказий Осиёнинг бошқа давлатлари билан Европа иттифоқи ўртасида ўрнатилган изчил мулоқотнинг навбатдаги босқичи маҳсулидир. Саволингизга шундай жавоб бера оламан.\nОзодлик: Демак, бу санкцияларни жорий қилиш хато бўлган, деб ҳисобламайсиз?\n- Бу бутун Европа иттифоқининг Андижон воқеалари борасида хавотир билдириб, қабул қилган умумий қарори эди. Санкциялар баҳс қилиш мақсадида қабул қилинмади. Улар ижобий ўзгаришларга эришиш йўлини қидириш мақсадида қабул қилинди. Агар буни хато, деб ҳисоблаганимизда, бу йўналишда иш олиб борамаган бўлардик. Мендан гап олишга уринаётганингизни тушуниб турибман, лекин келинг инсон ҳуқуқлари фаолларининг озод қилиниши, Қизил хоч ва Қизил ярим ой ташкилотига турмаларни бориб кўриш имкониятининг қайтарилиши¸ ўлим жазосининг бекор қилиниши, қамоқлардаги шароитларнинг яхшиланиши, Ҳабеас корпуснинг жорий қилинишига билдирган қизиқишимиз ҳақида гаплашайлик. Болалар меҳнатига қарши конвенциянинг ратификация қилиниши ва унинг амалга оширилишини кутаётганимиз, қонун устуворлиги, адлия тизимига оид вазиятнинг яхшилангани ҳам ижобий натижалар эмасми? Бундан тўрт йил аввал Ўзбекистон билан бошлаганимиз инсон ҳуқуқларига оид мулоқот ҳозир Марказий Осиёнинг барча давлатлари билан олиб борилмоқда. Менинг жавобим шу.\nОзодлик: Жаноб Морел, бу давр ичида озод этилган ҳуқуқ ҳимоячиларидан қамалганлари кўпроқ бўлди. Буни сиз яхши биласиз, албатта ва Европа кенгаши ҳам бу борада хавотирлар сақланиб қолаётганини айтиб келади. Бу вазиятда санкцияларни кучда қолдириш мақсадга мувофиқ эмасмиди?\n- Тўғри, бу давр ичида озод қилинганлар ҳам бўлди, қамалганлар ҳам бўлди. Баъзи ҳолларда биз кутмаган одамлар ҳам озод қилинди ва бундан биз ўзимизнинг мамнунлигимизни билдирдик. Иккинчидан, агар санкциялар масаласи ҳақида қайта-қайта гапирадиган бўлсангиз, эслатиб қўймоқчиман, санкциялар у ёки бу одамнинг ҳибсга олингани муносабати билан эмас, конкрет воқеаларга, бундан тўрт йил аввал рўй берган Андижон воқеаларига жавобан жорий қилинган эди. Ўшанда бери вазиятни яхшилашга иложи борича ҳаракат қилдик. Албатта, баъзи масалалар хусусида келишмовчиликлар ва хавотирларимиз сақланиб қолмоқда. Лекин шу билан бирга, яна қайтараман, биз жуда кўп ишларни амалга оширдик. Шунинг учун бу қарор хато эмас, ўзаро ҳамкорлигимизни яхшилашга қаратилган самарали чора бўлганини айтишим мумкин.\nОзодлик: Европа иттифоқи қурол-яроғ эмбаргосини бекор қилар экан, буни Ўзбекистон ҳукуматини инсон ҳуқуқлари ва қонун устуворлиги масаласида жиддий ислоҳотларни амалга оширишга рағбатлантириш мақсадида қилаётганини айтган. Сизнингча бу билан Ўзбекистон ҳукумати рағбатлантирилиб қоладими? Улар санкцияларни бекор қилиш эвазига ислоҳотлар ўтказишини айтганми?\n- Биз ҳеч қандай савдо қилмаймиз. Бу масалада биз суверен давлат билан иш кўрмоқдамиз. Инсон ҳуқуқлари масаласида биз Хитой, Россия, Марказий Осиё давлатлари ва бошқа кўплаб давлатлар билан мулоқот олиб борамиз. Бу танқидий руҳда олиб бориладиган самарали мулоқотлардир. Бу осон эмас. Бизнинг фикримизча, одамларнинг аҳволини яхшилаш учун аниқ режалаштирилган ҳамкорлик алоқаларига киришишимиз керак. Биз доимо ҳам натижалардан хурсанд бўлмаймиз. Агар аниқ натижаларга умид қилмаганимизда эди, Ўзбекистон ҳукумати билан мулоқот қилмаган бўлардик. Биз содда ахмоқ эмасмиз ва қилаётган ишимиз аниқ мақсадларга эришишга қаратилган.\nОзодлик: Халқаро Амнистия ташкилоти Европа иттифоқига аъзо давлатларни Ўзбекистон билан муносабат қилиш чоғида фақатгина миллий манфаатларга таянмасликка чақирмоқда. Афғонистонда хавфсизликни таъминлаш ва Европа иттифоқининг энергетик манфаатлари Андижонда адолат қарор топтириш масаласидан кўра устунроқ деб ҳисоблайсизми?\n- Биз эълон қилган баёнотда хавфсизлик, ҳарбий ҳамкорлик ва энергетика масалалари тилга олинмаган-ку! Бошдан оёқ фақат инсон ҳуқуқлари ҳақида гапирмаяпмизми? Биз учун инсон ҳуқуқлари устувор масаладир ва бугунги кунгача Марказий Осиё раҳбарлари олдига инсон ҳуқуқлари масаласини ҳеч ким биз каби қатъий бир тарзда қўймаган.\nЭнди сиз кўтараётган масалага келсак, хавфсизлик ва энергетика соҳасида ҳамкорлик қилишдан манфаатдор эканимиз рост. Хавфсизлик соҳасида Тожикистон ва Қирғизистон билан ҳам ҳамкорлик қилишдан манфаатдорлигимиз бор. Энергетикага келсак¸ Ўзбекистондан ёнилғи сотиб олаётганимиз йўқ. Айтмоқчиманки, Ўзбекистон билан муносабатларни белгилаб бераётган асосий омил бу эмас. Ўзбекистонга Марказий Осиё минтақасининг таркибий қисми ўлароқ ёндошмоқдамиз. Бу минтақага савдолашиш учун эмас, балки тажрибамиздан келиб чиққан ҳолда ўз қадриятларимизни оммалаштириш учун кирмоқдамиз.\nОзодлик: Жаноб Морел, Ўзбекистонга нисбатан санкцияларнинг бутунлай бекор қилиниши унга нисбатан босимнинг камайишини англатади. Бундай вазиятда Андижон воқеалари қайтарилмаслигига кафолат борми?\n- Бунинг энг яхши кафолати бундай воқеаларга сабаб бўлиши мумкин бўлган муаммоларни ҳал этиш бўйича иш олиб боришдир. Европа иттифоқи томонидан тўрт йил аввал қабул қилинган қарор ўшан даврдаги вазият тақазо қилган тезкор ёндашув эди.\nСизга бир нарсани эслатмоқчиман, бундан беш йил аввал Марказий Осиёнинг бирор давлати билан инсон ҳуқуқларига оид ҳеч қандай мулоқот бўлмаган. Энди эса, ўзаро келишмовчиликлар ва зиддиятларга сабаб бўлган бу чоралар натижасида минтақа давлатларининг ҳар бири билан инсон ҳуқуқларига оид мулоқот ўрнатилди. Бу мулоқот жиддий ва мунтазам равишда олиб борилмоқда.\nБиз махсус стратегия ишлаб чиқдик ва у юқори даражада маъқулланди. Ва бу стратегияни давом эттириш ниятидамиз, яъни санкциялар олиб ташланганидан кейин инсон ҳуқуқлари масаласида бўшлиқ яратиш ниятимиз йўқ. Бу стратегия Марказий Осиё давлатлари билан ҳар томонлама ҳамкорлик қилишга қаратилган бўлиб, ҳамкорларимиз ўлароқ, улардан ҳам муайян қадамлар қўйишларини кутамиз, чунки бизнинг ёндашувимиз ўзаро ҳамкорлигимиз узоқ муддатли бўлишига қаратилган. Биз учун бу стратегияда халқаро меъёрларга мос келувчи инсон ҳуқуқларига катта эътибор қаратилади. Биз бирор нарсани мажбурлаб ўтказмаймиз ва бу ўзаро ишончнинг яратилиши ва узоқ муддатли ҳамкорликка ҳисса қўшишади, деб ҳисоблаймиз.


Ассалому алайкум, Одилхон қори ака. Бир масала бўйича сизнинг вақтингизни олсам мендан ранжимайсиз, деб умид қиламан. Лекин, шунчалик вақт ажратиб бизнинг саволларга жавоб бераётганингиз учун ташаккур!\nСавол шундан иборат: суҳбатдошни гапига ишонтириш ёки лафзи ростлигини исботлаш мақсадида одамлар “Худолигимни айтаман” деган жумлани ишлатишади. Лекин мен шунинг маъносини ҳануз билмайман. Менимча, кўпчилик ёшлар ўзлари билмаган ҳолда гапириб қўйишади. Шунингдек, “кимлар ўтмаган жой” ёки “чиллахонада турибмиз” дейишади. Бундай жумлаларни ишлатиш тўғрими? Сиздан шу масалага ойдинлик киритиб беришингизни сўрайман!\nВа алайкум ассалом. Гапига ишонтириш учун “Худолигимни айтаман” деганда, “ҳақ сўзимни айтаман, гапим рост”, дейиш ирода қилинган бўлиши мумкин. Баъзан, суҳбатдошининг қайсидир сўзига ишонқирамаса ёхуд исбот талаб қилмоқчи бўлса “Худолигингни айтчи?!” деган сўзни ҳам ишлатадилар. Бу, қайсидир маънода қасам ичтиришга ҳам ўхшаб кетади. Гарчи, бундай сўзлар айримларда одат тусига кирган бўлса ҳам фикримизча, мусулмон киши ўзаро тортишувларда, арзимас нарсалар устида Худонинг номини ўртага қўявермаслиги ва қасамхўрликдан сақланиши лозим. Ва бу каби маъноси иштибоҳли бўлган сўзларни ишлатмаслик ҳам маъқул. Баъзилар “гапнинг индаллоси” дейишади. Бу билан гапнинг энг рости, дейишни ирода қилишади. Бу тўғри, назаримизда. Сабаби қиёмат куни Аллоҳ рухсат берганларгина гапирадилар ва фақат ҳақ гапни сўзлайдилар. “Гапнинг индаллоси” деганда ҳам “Аллоҳ даргоҳида айтиладиган тўғри сўз” назарда тутилса керак. Лекин мўмин банда одамларни ишонтириш учун турли-туман услублардан фойдаланиши шартмас. Агар у ёлғон гапирмаса, ҳар хил лафзлар билан гапини тасдиқлашига, беҳуда қасам ичишига ҳожат қолмайди.\nХуллас, мўмин киши шундай йўл тутсинки, сийрати шундай гўзал бўлсинки, одамлар унинг гапига зиғирча шубҳаланишмасин. Баъзилар, ҳар икки гапнинг бирида “Худолигимни айтаман”, “нон ҳаққи!”, “чиллахонада турибмиз”, деган жумлаларни ҳам ишлатишга одатланиб қолганлар. Бу тўғри эмас. Валлоҳу аълам!


"Синиқ" сўз жамиятга нима беради? — Ishonch Gazetasi\n… Сўз ҳам пулдек “синиши” мумкин. Бугун бунинг исботини кўряпмиз. Бундан 20-30 йил илгариям хийла жиддий маъно касб этиб келган “журналист” сўзи ўз устидаги маъно ва масъулиятни бир кийим ўлароқ ечди. Иқтисодиётда синган пул фақат нумезматикага керак. Сўз-чи, сўз айтувчи соҳа-чи?..\nГорбачёв “қайта куриши”дан “кўкарган” эркин матбуот кейинги давр учун кераксиз эди. Шу боис унинг тишини “қоқиб” олдик… Мана, 20 йилдан ошдики, қизил ияк матбуотимиз тушуниксиз алжираётган қария аҳволида. Мирзиёев берган эркинлик жамиятга очиқлик олиб киргандай бўлди, бироқ совет мактабларию кечаги бошоғриқлар кўз олдидан кетмаган классик матбуот бунга иккиланиб қаради.\nБу бўшлиқ эса “бульварный” журналистикани ривожлантирди (Жаноб Ортиқхўжаев буни содда ва чиройли қилиб “Сизлар “Божалар” ва фалон артистларга ўхшаб бир марталиксизлар, сизларники санъат эмас” деб ифодалади). Ва бу жамиятга эркин матбуот фонини бергандек бўлди. Аслида истак ҳам шу — янги жамиятда янги, эркин матбуот яратиш эди. Бироқ бу асосий дискурсдан узоқроқ масала бўлиб чиқди. Яъни, “матбуот” бу ишга касб деб эмас, пул деб қараётганини очиқ-ошкор намойиш қилди…\nБугун ахборот оқимида , вазият ўнгарилмас аҳволга келган. Рост билан ёлғон, адолат билан хиёнат, муҳаббат билан нафрат аралашиб кетди. Буларни бир-биридан фарқлаб берадиган ким бор бугун?!. Соҳага масъул мулозимларми?..\nШу ўринда Сталиннинг машҳур мулоҳазаси эсга келади. У Рим империяси нега инқирозга учраган, дея савол қўяди ва ўзи истеҳзоли жавоб қилади: чунки у ерда биринчи даражали масалалар билан учинчи даражали одамлар шуғуллана бошлашганди.\nБугун ривожланган дунёнинг барча жамиятларида матбуотга биринчи даражали, стратегик соҳа сифатида қарашади. Модомики шундай экан, биз матбуот соҳасида глобал ўзгаришлар (хусусан кадрлар борасида) қилдик дея оламизми? Умуман, янгиланаётган Ўзбекистонга янги матбуот керакми ё йўқ?..\nТаассуфки, журналист ва блогерлар расмийлар ғазабига дучор бўлаётган, мамлакат журналистларини бирлаштирувчи уюшма кўч-кўронини кўтариб ҳар жойда ижарада юрган, республиканинг бутун бошли босма ОАВлари жойлашган бино шаҳар ҳокимияти томонидан сотувга қўйилганини кўриб туриб, керакдан кўра керак эмас, деган гапга кўпроқ ишонгинг келади.


Қирғизистон Оролни қутқариш лойиҳасидан чиқади - BBC O'zbek\nҚирғизистон Оролни қутқариш лойиҳасидан чиқади\nҚирғизистон Оролни қутқариш халқаро фонди ва унинг идоралари фаолиятида ўзининг иштирокини тўхтатади, деб айтган мамлакат расмийлари.\nҚирғизистон Бош вазир ўринбосари Динара Камолованинг фикрича, фонд ишида Марказий Осиёдаги баъзи республикаларнинг сувдан фойдаланиш томонлари ва эҳтиёжлари бўйича гидроэнергетик нуқталар ҳисобга олинмаган.\n"Қирғизистон Оролни қутқариш халқаро фонди фаолиятида қатнашиш истиқболларини кўрмаяпти", деб айтган Камолова хоним 18 майда Брюсселда ўтган Овроиттифоқ-Марказий Осиё музокаралари мажлисида.\nУнинг айтишича, Қирғизистон томонидан бир неча бор таклиф қилинган ислоҳотлар амалга оширилмаган. Шу боисдан, Қирғизистон Оролни қутқариш фондидаги фаолиятини музлатиш қарорига келган.\nҚирғиз томонига кўра, ислоҳотлар ўтказилмаса, ўзининг иштирокини қайта бошлашнинг келажагини кўрмаяпти.\nКамалова хоним шунингдек, энергетик лойиҳалар, хусусан СASA -1000 минтақавий лойиҳасини ривожлантириш масалаларига тўхталган.\nCASA-1000 электр энергиясини Марказий Осиёдан Жанубий Осиёга экспорт қилишни мақсад қилган лойиҳадир.\nЯнги электр қувватини узатиш тармоғи Қирғизистон, Тожикистон, Афғонистон ва Покистонни бир-бирига боғлайди.\nСобиқ иттифоқ тарқагач, Қирғизистон ва Ўзбекистон ўртасида сув, чегара, газ муаммолари бўйича келишмовчиликлар келиб чиққан. Улар баҳсли ҳудудлар ва бошқа сабаблар баҳонасида тез-тез қўзғалиб туради.\nБаъзи кузатувчилар Қирғизистоннинг Оролни қутқариш фонди таркибидан чиқишини Марказий Осиё республикалардаги ушбу муаммоларнинг сақланиб қолаётгани, ўзаро муносабатларнинг совуқлиги билан, шунингдек, Қирғизистон бундан кейин сув ресурсларини янги CASA-1000лойиҳасига қаратмоқчи экани билан изоҳлашган.\nОролни қутқариш фонди 1992 йил январида Ўзбекистоннинг Нукус шаҳрида ташкил қилинган.\nҚозоғистон, Қирғизистон, Тожикистон, Туркманистон ва Ўзбекистон Оролни қутқариш фонди ташкилотчилари ва аъзолари ҳисобланишади.\nФонд фаолияти Орол фожеаси таъсир қилган ҳудудларда экологик соғломлаштириш, ижтимоий-иқтисодий муаммоларни ечиш, экологик лойиҳаларни ишлаб чиқиш ва молиялаштириш ишларига қаратилиши кўзда тутилган.\n2008 йил декабридан бошлаб фондга БМТ Бош ассамблеясида кузатувчи мақоми берилган. Халқаро фонд аъзоларининг лойиҳани амалга ошириш учун 2003-2010 йилларда қўшган ҳиссалари 2 млрд долларни ташкил қилган.\nЎтган йили Оролни асраш бўйича 2011-2015 йилларга мўлжалланган учинчи лойиҳа халқаро фонднинг БМТга тегишли ташкилотлар, Жаҳон банки, Осиё Тараққиёт банки, Оврўпо Иттифоқи ва қатор донор-мамлакатлар билан ҳамкорлигида ҳаётга тадбиқ этилиши айтилганди.\nДастур учун тахминан 8,5 млрд доллардан ортиқ маблағ керак бўлади.\nБироқ таҳлилчиларда бундай лойиҳаларга ишончсизлик билан қараш мавжуд. Боиси, йиллар давомида Оролни қутқариш бўйича қатор анжуманлар Урганчда, Ашхободда, Қозоғистонда ўтказилган, ҳужжатлар имзоланган, маблағлар ажратилиши айтилган. Лекин бу билан Орол тўлиб қолгани йўқ. Аксинча минтақадаги экологик фожеа йилдан-йилга кучайиб бораётганлиги мисол келтиришади кузатувчилар.\nБундан олдин Қозоғистон ҳукумати ва Жаҳон Банки кичик кўлга айланиб қолган Оролнинг шимолий қисмида аксар Ўзбекистонда қолаётган ва деярли қуриб битган Буюк Оролдан ажратиш учун тўғон тиклашганди.\nШундан сўнг Орол денгизи шимолидаги Кичик Орол келаси чорак аср давомида ўзининг эски соҳилларига қайтиши мумкин деган башоратлар билдирилди.\nДенгизнинг қайтиши мумкинлиги Орол бўйида яшовчи инсонларда умид уйғотган.\nБироқ 2014 Сентябр ойида АҚШнинг НАСА агентлиги Оролнинг фазодан тасвирга олинган энг сўнгги фотосуратини эълон қилди.\nНАСАнинг Earth Observatory сайтидаги фотосуратларда Жанубий Орол денгизининг шарқий қисми тўлиқ қуриб қолгани акс этган.


«Сораў бериң, жуўап қайтарамыз» рубрикасы - "Taxtakopir tan'i" gazetasi veb sayti\nSiyosat «Сораў бериң, жуўап қайтарамыз» рубрикасы\n04.05.2020 12:33 140 0\nТранспорт басқарыўшыларыныӊ мәслик жағдайын анықлаў бойынша сиз қызықтырған сораўларға жуўаплар.\n1- сораў: Қайсы жағдайларда транспорт басқарыўшысыныӊ мәс ҳалында екенлигин тексериў мүмкин?\nЖуўап: Транспорт басқарыўшысыныӊ мәс ҳалында екенлигин төмендеги жағдайларда тексериў мүмкин:\n- транспорт басқарыўшысыныӊ аўыз бослығынан алкоголь ийиси келсе;\n- транспорт басқарыўшысы бир жағдайда туўры тура алмаса (шайқалып турыўы);\n- транспорт басқарыўшысыныӊ сөйлесиў жағдайы бузылса;\n- транспорт басқарыўшысыныӊ қол бармақлары қалтыраса;\n- транспорт басқарыўшысыныӊ жүз (бет) териси реӊи сезилерли өзгерген болса.\n2-сораў: Алкогольден мәслик жағдайы қандай анықланады?\nЖуўап: Бунда 2 түрли усылда әмелге асырылады яғный, арнаўлы техникалық қурал-алкотестер жәрдеминде ҳәм район (қала) емлеў -профилактика мекемелеринде медициналық тексериўден өткериў арқалы.\n3-сораў: Қашан алкотестер, қашан медициналық тексериў қолланылады?\nЖуўап: Транспорт басқарыўшыларыныӊ алкогольли ишимликлер тәсиринен мәс жағдайда екенлигин анықлаў\nалкотестер жәрдеминде қағыйдабузарлық жүз берген орынныӊ өзинде әмелге асырылады.\nТранспорт басқарыўшысы алкотестер жәрдеминде тексериўден бас тартқан яки онда алкотестер арқалы тексериў нәтийжелерине қарсылық бар болған жағдайларда транспорт басқарыўшысы медициналық тексериўден өткериледи.\n4-сораў: Мәслик жағдайын тексериўде қалыслар болыўы керекпе?\nЖуўап: Қалыслар қатнасы болыўы керек ҳәм бул жағдай кеминде 2 қалыс қатнасыўында өткерилиўи шәрт. Егер, мәмлекетлик жол ҳәрекети қәўипсизлиги хызмети хызметкери гүзетиў камерасы (body camera)дан пайдаланған ҳалда тексериўди өткерген болса, қалыслар қатнасы шәрт емес.\n5-сораў: Тексериўден бас тартылған жағдайда қандай ҳәрекетлер әмелге асырылады?\nЖуўап: Ҳәкимшилик баяннама рәсмийлестирилип, 1 жыл 6 айдан 3 жылға шекемги болған мүддетке транспорт қуралын басқарыў ҳуқықынан айырыў ҳәм 3 млн 345 мыӊ сум муғдарында жәриймаға тартылады. Сол ҳуқықбузарлық транспорт қуралларын басқарыў ҳуқықы болмаған шахс тәрепинен исленген болса, 6 млн 690 мыӊ сум муғдарында жәрийма яки 15 сутка ҳәкимшилик қамақ жазасы қолланылады.\n6-сораў: Велосипед басқарыўшысы да мәслик бойынша тексерилиўи мүмкинбе?\nЖуўап: Әлбетте, тексериўден бас тартқан тәғдирде, оныӊ қарсысына ҳәкимшилик баяннама рәсмийлестирилип, 669 мыӊ сум муғдарында жәрийма қолланылады.\n7-сораў: Алкотестер алкогольден мәслик жағдайын анықламаса, бирақ транспорт басқарыўшысында өзгеше тәризде мәслик белгилери бар болса не болады?\nЖуўап: Бул жағдайда шахс медициналық тексериўге алып барылады, транспорт басқарыўшысыныӊ наркологик диспансерлерде наркологлар тәрепинен яки район (қала) даўалаў-профилактика мекемелеринен арнаўлы таярлықтан өткен шыпакерлер тәрепинен тексериледи.\n8-сораў: Медициналық тексериў қанша ўақыт даўамында өткериледи?\nЖуўап: Транспорт қуралы басқарыўшысы тоқтатылған (жол-транспорт ҳәдийсеси жүз берген) ўақыттан баслап узағы менен 1 саат ишинде медициналық тексериўден өткериледи.\n9-сораў: Шахс қашан алкоголь өними тәсиринде мәс болған деп табылады?\nЖуўап: Транспорт басқарыўшысы тәрепинен шығарылған ҳаўадағы этанол пуўлары концентрациясы көрсеткиши 0,135 миллиграмм ҳәм оннан жоқары болған жағдайларда (алкотестер жәрдеминде анықланады) ҳәм алкоголь өниминиӊ қандағы концентрациясы 0,3 промилле ҳәм оннан артық болғанында (медициналық мекемелерде анықланады).\n10-сораў: Медициналық тексериў жуўмағына қарсылығым бар десе?\nЖуўап: Бундай жағдайда транспорт басқарыўшысы басқа медициналық мекемеде қайта медициналық тексериўден өткерилиўин талап етиўге ҳақылы.\nҚайта медициналық тексериўден өткериў мәслик белгилери анықланған яки жол-транспорт ҳәдийсеси жүз берген ўақыттан баслап 2 саат ишинде басқа жақын аралықта жайласқан медицина мекемесинде әмелге асырылады.\n11-сораў: Мәслик жағдайы тастыйықланғанда қандай жуўапкершилик шарасы қолланылады?\nЖуўап: Ҳәкимшилик баяннама рәсмийлестирилип, 1 жыл 6 айдан 3 жылға шекемги болған мүддетке транспорт қуралын басқарыў ҳуқықынан айырылады ҳәм 5 млн 575 мыӊ сум муғдарында жәриймаға тартылады.\nСол ҳуқықбузарлық транспорт қуралларын басқарыў ҳуқықы болмаған шахс тәрепинен исленген болса, 8 млн 920 мыӊ сум муғдарында жәрийма яки 15 сутка ҳәкимшилик қамақ жазасы қолланылады.\nРайонлық әдиллик бөлими


Гавай оролларига уюштирилган ракеталар ҳужумида ўзга сайёраликларнинг қўли бор… ми?.. » Ўзбекистон янгиликлари – Zamin.uz\nМаълумингизким, 2018 йил 13 январида Гавай оролларида ракета ҳужумлари муносабати билан тревога сигналлари янграй бошлади. Орадан сал ўтмай, бу тревога ёлғондакам экани ҳақида хабар тарқатишди. Америка матбуот вакиллари кутилмаганда кимнингдир буйруғига асосан бу ҳақда хабар тарқатишни бас қилди. Худди шу нарсалар кўплаб мутахассисларни ўйлашга, мулоҳаза юртишига ва ниҳоят хавотирланишга мажбур этди.\nУларнинг фикрига кўра, биринчидан, ёлғондакам тревога сигналини ёлғондан чалиш ҳеч қайси қолипга сиғмайди. Бу ёлғондакам, хатолик туфайли, эҳтиётсизлик натижасида ядро ракетасини ҳавога учириш билан баробар. Қолаверса, барча ривожланган давлатларда, жумладан, Гавай оролларида ҳам шундай ускуналар ўрнатилганки, уларни эҳтиётсизлик натижасида ишга туширилса, автомат тарзда бу буйруқ инкор этилади. Бундан ташқари, бундай ускуналар ёнида икки жавобгар ҳарбий ўтиради. Улар бир-биридан икки метр масофа узоқликда холос. Демак, бу ракета ҳужуми ёлғондакам эмас, ҳақиқат.\nИккинчидан, Гавай оролларига йўналтирилган баллистик ракеталар сони 6 та бўлиб, ўша заҳоти барчаси уриб туширилган. Бундан келиб чиқадики, ракеталарни Америка ҳаво ҳужумига қарши мудофаа кучлари уриб туширган. Лекин баъзи конспирологлар ракеталар уриб туширилгач, Гавай ороллари осмонида ўзга сайёраликлар кемалари пайдо бўлганини айтиб дунёга жар солишмоқда. Наҳотки, ўзга сайёраликлар ўша ракеталарни уриб туширган бўлса? Мундоқ мулоҳаза қилиб кўрилса, бу тахминга ҳам ишонса бўлади. Негаки, олтита баллистик ракетанинг барчаси жуда қисқа муддатда, профессионал тарзда уриб туширилди.\nАммо ҳарбий соҳада тажрибаси бор, профессионал касбини ҳаддан зиёд яхши ўзлаштирган мутахассислар ўзга сайёраликлар ҳақидаги тахминларни дарҳол инкор этишди. Уларнинг гапига қараганда, бу ерда ўзга сайёраликларнинг иштироки йўқ. Унда гап нимада? Хаёл дарров Шимолий Кореяга қараб кетади. Лекин мутахассислар бу тахминни ҳам инкор қилишмоқда. Сабаби, агар Шимолий Корея Гавай оролларига ракета ҳужуми уюштирса, ўша заҳоти жавоб зарбаси йўлланган бўларди. Бироқ зарба йўлланмади. Унда кимнинг иши?\nАмерикалик ҳарбий журналистлардан бирининг айтишига кўра, баллистик ракеталар сувости кемасидан ҳавога учирилган. Бу ишнинг бошида Хитой халқ республикаси раҳбарларига азалий душман саналган мухолифатчи кучлар турибди. Айнан ўшалар ракета ҳужумларини ташкил этишган. Мўлжаллашганки, бу зарбага Америка тарафи жавоб қайтарса, Учинчи жаҳон уруши бошланиб кетади ва Хитой ҳукумати инқирозга юз тутади. Бу эса мухолифатчиларга ҳукуматни жангсиз эгаллашда қўл келади. Шунинг учун Америкадаги кўзга кўринган мутахассислар Хитой мухолифатчилари бу билан тўхтаб қолмасликларини алоҳида таъкидлашди. Ишни бошлашдими, яқин вақтларда бунинг давоми албатта бўлади.\nЯнгиликлар » Дунё » Гавай оролларига уюштирилган ракеталар ҳужумида ўзга сайёраликларнинг қўли бор… ми?..\n09:22 60 йил давомида бир-бирига йўлдош бўлган дўстлар туғишган ака-укалар бўлиб чиқишди\n18:37 Кўчада сайр қилиб юрган аёл дунёдаги энг катта авокадо мевасини топиб олди\n09:40 Экстрасенс Виктория Райдос АҚШнинг кушандаси аслида қайси давлат эканини башорат қилди…\n09:31 Америка президенти Дональд Трамп Шимолий Кореяга қарши куч ишлатишни режалаштирмоқда…\n09:32 Куни кеча Шимолий Корея яна бир ракета моторини синовдан ўтказди


АЛП ЎҒЛОНЛАР ЎЙИНИ БУ - КЎПКАРИ - AUZ.UZ\nАЛП ЎҒЛОНЛАР ЎЙИНИ БУ - КЎПКАРИ\nАндижон туманининг Бўтақора қишлоғи адирликларида халқимизнинг қадимий чавандозлик спорт ўйини — улоқ-кўпкари мусобақалари бўлиб ўтди.\nҚадимдан маълумки, айнан йигитларнинг зўри, кучлилари, чаққон ва чапдастликлари тўй-сайиллардаги кураш, кўпкари беллашувларида аниқланган. Бугун худди шундай алпларнинг зўри кураш майдонида аниқланди.\nМусобақани сўз устаси Аваз Охун бошқариб борди. Улоқ-кўпкарига вилоятимиз, қўшни вилоятлар ва Қирғистон Республикасининг ўнлаб номдор полвонлариғолиблик учун майдонда бор маҳоратларини ишга солишди. Қизиқарли тарзда ўтган баҳсларини ҳакамлар гуруҳи кузатиб, белгиланган тартиб ва меъёрлар асосида полвонларнинг ҳар бир чиқишини муносиб баҳолаб боришди.\n2 мингдан ортиқ ашаддий мухлислар чавандозларнинг ҳар бир ҳаракатларини қўллаб-қувватлаб олқишлаб турдилар.\nЧавандозлар билан тўлган кўпкари майдонида отлар дупуридан куч олган алплар ўртага ташланган улоқни якка айириб, ўртага қўйилган совринларни қўлга киритишди.\nҒолиблар қўшимча равишда туман ҳокимлиги ва сектор раҳбарлари томонидан тайёрланган эсдалик совғалари билан тақдирландилар.


Тонзипрет таблеткалар – medu.uz – Дорилар ҳақида маълумотлар ўзбек тилида\nHome Йўриқномалар Тонзипрет таблеткалар\nПрепаратнинг савдо номи: Тонзипрет®\n1 таблетка Тонзипрет® қуйидагиларни сақлайди:\nCapsicum annuum (аччиқ қалампир) Dil.D3 – 75 мг,\nGuaiacum (Гваяк дарахти) Dil.D3 – 75 мг,\nPhytolacca americana (америка лаконоси) Ø – 50 мг;\nТаърифи: оч-сарғиш, думалоқ, ясси юзали таблеткалар.\nФармакотерапевтик гуруҳи: оғиз-ҳалқумнинг яллиғланиш касалликларини даволаш учун гомеопатик дори воситаси.\nАТХ коди: R02AН20.\nТаъсири препаратнинг таркибига кирувчи компонентлар билан боғлиқ бўлган мажмуавий гомеопатик препаратдир.\nОғиз ҳалқумнинг яллиғланиш касалликларини даволаш учун гомеопатик дори воситадир. Гомеопатик қўллаш доираси соҳаси ўз ичига томоқ ёки бодомсимон безларининг ўткир яллиғланиши (тонзилит) ни олади.\nАгар шифокор бошқача буюрмаган бўлса одатдаги дозалари қуйидагича:\nЁши Ўткир касалликлар Сурункали касалликлар\nКатталар ва 12 ёшдан\nошган болалар 1 таблеткадан ҳар 30 ёки 60 минутда, аммо кунига 12 мартадан кўп эмас 1 таблеткадан кунига\n6-11 ёшдаги болалар 1 таблеткадан кунига 8 мартадан кўп эмас 1 таблеткадан кунига\n2 мартадан кўп эмас\n1-5 ёшдаги болалар 1 таблеткадан кунига 6 мартадан кўп эмас 1 таблеткадан кунига\n1–2 мартадан кўп эмас\nТаблеткани оғизда тўлиқ эригунича аста-секин шиминг. Қўллаш давомийлиги касалликнинг кечишига боғлиқ. Агар шикоятлар препаратни 1-2 ҳафта қабул қилгандан кейин йўқолмаса, илтимос, шифокор билан маслаҳатлашинг.\nБарча дори воситалари каби Тонзипрет® таблеткалари ҳам ножўя самараларга эга бўлиши мумкин, улар ҳар доим ҳам пайдо бўлмайди.\nНожўя самараларни баҳолашда асос сифатида уларни пайдо бўлиш тез–тезлиги бўйича қуйидаги маълумотлар олинади:\nЖуда тез–тез: Даволанган 10 пациентдан 1 нафаридан кўпида.\nТез–тез: Даволанган 100 пациентдан 1 нафаридан 10 нафаригачасида.\nБаъзида: Даволанган 1000 пациентдан 1 нафаридан 10 нафаригачасида.\nКам ҳолларда: Даволанган 10000 пациентдан 1 нафаридан 10 нафаригачасида.\nЖуда кам ҳолларда: Даволанган 10000 пациентдан 1 нафаридан камида.\nНомаълум: Мавжуд маълумотлардан тез–тезлигини аниқлаш мумкин эмас.\nИзоҳ: қуйида санаб ўтилган ножўя самаралар пайдо бўлганида препаратни қабул қилишни тўхтатиш ва шифокорга мурожаат қилиш лозим.\nКўнгил айниши, меъда-ичак йўллари томонидан бузилишлар ва аллергик реакциялар пайдо бўлиши мумкин.\nГомеопатик препарат қабул қилиш мумкин бўлган холатлардаги шикоятларни (дастлабки ёмонлашиш) ёмонлашишини чақириши мумкин. Бундай ҳолларда препаратни қабул қилишни тўхтатиш ва шифокорга мурожаат қилиш лозим.\nПрепаратнинг таъсир этувчи ёки ёрдамчи компонентларига ўта юқори сезувчанлик.\nҲозирги вақтгача бошқа дори воситалари билан ўзаро таъсир ҳоллари номаълум.\nНосоғлом турмуш тарзи, шунингдек таъсирловчи моддалар ва стимуляторларни истеъмол қилиш гомеопатик медикаментларнинг самарасига салбий таъсир кўрсатиши мумкин.\nҚўшимча препаратларни қабул қилганда шифокор билан маслаҳатлашиш керак.\nДоимий, ноаниқ симптомлар мавжуд бўлганда ёки янги симптомлар пайдо бўлганда, шунингдек тана хароратининг кўтарилиши уч кундан ортиқ сақланса ёки 39°С дан юқори бўлса, шифокорга мурожаат этиш керак.\nУшбу дори воситаси лактоза сақлайди ва шунинг учун айрим қандларни ўзлаштираолмаслиги бўлган пациентлар, препаратни фақат шифокор билан маслаҳатлашгандан кейин қабул қилишлари лозим.\nҚандли диабети бўлган беморлар Тонзипрет® таблеткалари ўртача 0,3 г ўзлаштириладиган углеводларни сақлашини ҳисобга олишлари лозим.\n“Қўллаш мумкин бўлмаган ҳолатлар” га қаранг.\nТонзипрет® таблеткаларини 1 ёшдан кичик болалар қабул қилиши мумкин эмас, чунки бу ёш гуруҳида қабул қилиниши тўғрисида мувофиқ тадқиқотлар йўқ.\nАгар дори воситаси кўп миқдорда қабул қилинган бўлса, лактозани ўзлаштираолмаслиги бўлган пациентларда меъда-ичак йўллари томонидан бузилишлар ёки диарея пайдо бўлиши мумкин. Даволаш симптоматик.\n25 таблеткадан блистерда. 2 блистер қўллаш бўйича йўриқномаси билан бирга картон қутида.


Аввалроқ Вашингтонда AҚШнинг янги сайланган президенти Жо Байденнинг инаугурацияси бошлангани ҳақида хабар бергандик.\nЖозеф Байден AҚШнинг 46-президенти сифатида қасамёд қилди. Энди у расман лавозимни эгаллади.\nИнаугурация маросими Вашингтонда Капитолий ёнида бўлиб ўтмоқда. Aнъанавий парад ўрнига 90 дақиқалик концерт ўтказишга қарор қилинган. У ерда AҚШ мадҳияси Lady Gaga томонидан ижро этилди ва бошқа машҳур кишилар чиқиш қилишди.\nМеҳмонлар орасида Барак Обама ҳам кўзга ташланди. Инаугурация маросимида Дональд Трамп иштирок этмади. У тушдан кейин Оқ уйдан чиқиб кетди. Дональд Трамп рафиқаси Мелания билан бирга вертолётда Оқ уйни тарк этди.\nАҚШ қасамёд инаугурация Жо Байден 46-президент


ИнтерФУТБОЛ :: УЕФА ўз тасарруфидаги барча мусобақаларни номаълум муддатга қолдирди ва...\nУЕФА ўз тасарруфидаги барча мусобақаларни номаълум муддатга қолдирди ва...\nУЕФА ташкилоти 1 апрель, чоршанба куни видеоконференция ўтказди. Унда бир қатор қарорлар эълон қилинди.\nКоронавирус сабаб 2020 йилнинг июнига қадар мўлжалланган барча ўйин ва мусобақалар номаълум муддатга қолдирилди. Улар қаторига Евро—2020 ва аёллар ўртасидаги Евро—2021 саралаш босқичи мусобақалари ҳам киради. Шунингдек, терма жамоаларнинг ўртоқлик ўйинлари ҳам қолдирилган.\nМай ойида бўлиб ўтиши режалаштирилган 17 ёшгача бўлган футболчилар ўртасидаги Европа чемпионати бекор қилинди. Июль ойида бўлиб ўтиши керак бўлган U-19 Европа чемпионати эса номаълум муддатга қолдирилди.\nМавзуга доир: Чемпионлар Лигаси ва Европа Лигаси финали томошабинларсиз ўтиши мумкин\nУЕФА видеоконференцияда минтақанинг 55 мамлакати федерацияларига ички чемпионатлар охирига қадар етказиб қўйилишини маълум қилди. Ташкилот келаси мавсумни қисқариши эвазига бўлса ҳам жорий мавсумни якунлаб қўймоқчи. Яна бир вариантлардан бири: қолган ойинларни мухлисларсиз ўтказиш.\nШу билан бирга мавсумнинг давоми қандай бўлишини миллий федерациялар мустақил ўзи белгилайди. Ягона шарти ҳар бир лига Еврокубокларда иштирок этадиган клуб номларини кўрсатиши ва белгиланган вақтда ўз қарори ҳақида маълум қилиши керак.\nАйтганча, УЕФА 2019/20 йилги Еврокубокларнинг қолган баҳсларини томошабинларсиз ўтказиш вариантини кўриб чиқмоқда.\nThe Independent нашрининг хабар қилишича, мазкур қарор Чемпионлар Лигаси ва Европа Лигаси финалига ҳам таалуқли бўлади. Қайд этилишича, ташкилот мазкур мусобақаларни бекор қилиш ниятида эмас ва охиригача ўтказиб қўймоқчи.\n1 апрель куни УЕФА видеоконференция ўтказади. Унда футболчиларнинг шартномалари ва трансфер ойнасининг муддати, шунингдек, 2019/20 йилги мавсумнинг қолган ўйинлари тақвими муҳокама қилинади.\nАйни дамда Беларусь чемпионатидан бошқа Европанинг барча лигалари коронавирус туфайли тўхтаб қолган.\n1 апрель ҳолатига дунё бўйича коронавирус юқтириб олганлар сони 874 минг нафардан ошди. 185 мингга яқин киши вирусни енгиб ўтган бўлса, 43 мингдан зиёд одам вафот этган.


Шартли душманнинг ҳарбий самолётини қўлга олган қозоғистонлик учувчилар ерга қўнмоқда, Шарқий Қозоғистон вилояти, 20 сентябр. (Қозоғистон мудофаа вазирлиги)\nНУР-СУЛТОН – Қозоғистон Миллий хавфсизлик қўмитаси (МХҚ) ва армияси чегарани террорчилардан ҳимоялаш ва мамлакат суверенитетига таҳдидларнинг олдини олиш чораларини кўрмоқда.\nДекабр ойида МХҚнинг YouTube каналида чегара хизмати раҳбари, генерал-майор Дархон Дилманов билан интервью чоп этилди.\nДилманов Афғонистондаги экстремистик ва террорчи ташкилотлар, Қозоғистоннинг турли вазиятларга тайёр туриши ва чегара хавфсизлигини қатъий таъминланиши зарурлиги ҳақида сўзлаган.\n«Хавфсизликни мустаҳкамлаш чоралари кўрилмоқда – жойларга қўшимча кучлар юборилган, чегара пунктларида қурол-аслаҳалар хавфсизлиги мониторинги кучайтирилган. Биз ҳужумнинг жавобсиз қолиши ёки чегара бузилишига йўл қўймаймиз», деди Дилманов.\nҚозоғистон мудофаа вазири Нурлан Ермекбаев (ўнгда) 7 сентябр куни Ақтўбедаги гарнизонга ташриф буюрди. (Қозоғистон мудофаа вазирлиги)\n13 декабрь куни хизмат вақтида ҳалок бўлган чегарачиларга бағишланган «Ўлмас хотира» ёдгорлик мажмуаси очилди, Нур-Султон, 13 декабр. (Қозоғистон мудофаа вазирлиги)\nТеррорчи гуруҳлар ёки бошқа ташқи тажовуз ҳолатларида заҳира кучлари бўлиб хизмат қилувчи ҳаво десантчилар бўлинмаси кучайтирилди, деб қўшимча қилди у.\n«Ҳукумат катта миқдорда молиявий ёрдам ажратган бўлиб, у бизга чегара бузилишларининг олдини олишга ёрдам берадиган самарали ва юқори технологик тизим яратиш имконини берди», деди Дилманов.\nУнинг таъкидлашича, МХҚ Милий гвардия ва Мудофаа вазирлиги билан ҳамкорликда чегаралар хавфсизлигини таъминлайди.\nҲарбий ўқув машғулотлари ва инспекциялар ҳам Қозоғистоннинг салоҳиятини кучайтирмоқда.\n20 сентябр куни Қозоғистонда чегарани бузиб ўтган шартли душман самолётини қўлга олиш машқлари ўтказилди.\nСценарий бўйича Қозоғистон ҳаво кучларининг 30 та жанговар самолёти ҳаво кенгликлари хавфсизлигини таъминлаган ва душман самолётини аниқлаган. Қозоғистонлик учувчилар самолётни қўлга олиб, уни мажбуран қўндирганлар.\nУчувчилар бошқариладиган ва бошқарилмайдиган ракета ва бомбалар ёрдамида қуруқликдаги нишонларни йўқ қилиш бўйича жанговар машғулотлар ўтказди.\nБу орада 7 сентябрь куни Қозоғистон мудофаа вазири Нурлан Ермекбаев Қозоғистон ва Россия ўртасидаги чегарани қўриқловчи Ақтўбе гарнизонига ташриф буюрди. У бошқарма, омборхона, аскарлар казармалари, ҳарбий машиналар паркини кўздан кечириб, гарнизонни янада мустаҳкамлаш буйича кўрсатмалар берди.\n«Ақтўбе гарнизонида мото-ўқчи, артиллерия, танк ва разведка-ҳужум бўлинмалари мавжуд бўлиб, уларнинг асосий вазифаси ташқи таҳдид вазиятида чегарани кучайтириш, ноқонуний ҳарбий бўлинмаларни йўқ қилишга кўмаклашиш, махсус операциялар олиб бориш ва мамлакат суверенитетини ҳимоя қилишдир», дейилади мудофаа вазирлиги баёнотида.\n«Қозоғистон эҳтимолий хавфларни ҳолис баҳоламоқда. Улар тўғри баҳоланмаяпти, дейиш хато бўлади», деди чимкентлик сиёсатшунос Рауан Дауталиев.\n«Афғонистонга қўшни бўлганимиз туфайли хавф асосан мамлакатнинг жанубий қисмида, аммо чегаранинг бошқа ҳудудларида ҳам ташқи таҳдидлар эҳтимолини истисно қилиб бўлмайди», деди у.\n2018 йилдан бери «чегарачилар контингентини ошириш, уларни тайёрлаш ва техник воситаларни такомиллаштириш» орқали чегара қўшинларининг жанговар қобилияти мунтазам кучайтириб борилмоқда, деди Дауталиев.\n«Мигрантлар оқимига ҳам алоҳида эътибор қаратилган, чунки улар орасида ўзини мигрант қилиб кўрсатувчи жангарилар ва ташвиқотчилар бўлиши мумкин. Шу билан бирга, қозоғистонликларнинг тақиқланган «Ислом давлати»га (ИД) қўшилишининг олдини олиш чоралари кўрилмоқда, деб қўшимча қилди Дауталиев.\nҚозоғистон олиб бораётган чора-тадбирлар бир вақтда Европада хавфсизлик ва ҳамкорлик ташкилотининг (ЕХҲТ) МХҚ чегара қўшинларини қўллаб-қувватлаш чоралари ҳам давом этмоқда.\n26-28 ноябрь кунлари Оқтовда трансмиллий жиноятчиликка қарши кураш ва хорижлик террорчиларни аниқлаш бўйича Қозоғистон чегарачилари учун мўлжалланган ЕХҲТ тренинги ўтказилди, деб хабар беради ЕХҲТ.\nМашғулотлар Грузия, Интерпол ва ЕХҲТнинг трансмиллий таҳдидлар бўлими халқаро мутахассислари томонидан олиб борилди.\n4-8 ноябрь кунлари ЕХҲТ ва Қозоғистондаги АҚШ элчихонаси томонидан сохта ҳужжатларни аниқлаш ва уларни идентификация қилувчи техника бўйича йўриқчилар учун тренинг ташкил этилди. Унда Қозоғистон чегара хизматининг йигирма нафар ходими иштирок этган.\nТренинг Австрия ички ишлар вазирлиги мутахассисларининг тақдимотини ҳам ўз ичига олди.\nЎзимизни кимдан ҳимоя қилаётганимизни тушуна олмаяпман\nҚозоқлар мард ва тадбиркор халқ. Улар янги ишларни тез ўрганишади, бошқа одамларни қандай бошқариш кўникмаларини ҳам тез ўрганиб олишди. Улар минтақа етакчилари ва унинг келажакдаги супер ҳукуматидир.


Қирғизистон: норозилар қаршиликни давом эттирмоқда\nИссиқкўлда 8 октябрда вазият кескинлашди. 7 октябр куни Иссиқкўлдаги ҳукумат вакили гаровга олинганидан сўнг Қорақўл шаҳрида ўтаётган митинг куч билан тарқатилган, 23 киши қўлга олинган эди. 8 октябрда митингга чиққан юзлаб одамлар ҳукумат кучларига қарши "Молотов коктейллари" тайёрлаётгани хабар қилинди.\n17.50. Бундан бир соатларча аввал очилган Балиқчи -Қорақўл йўли яна норозилар томонидан тўсиб қўйилди. Аҳоли йўлни ҳарсанг тошлар билан тўсаётгани ҳақида маълумот бор. Йўл нега қайта тўсилаётгани ҳақида норозилар ҳам, ҳукумат расмийлари ҳам ҳозирча изоҳ бергани йўқ.\n17.15. Сару қишлоғи аҳолиси Балиқчи-Қорақўл йўлини очишга қарор қилди. Айни пайтда йўл очилган. Бундан аввалроқ Қирғизистон Бош вазири ўринбосари Тўқўн Мамитов, агар норозилар йўлни очмаса, милиция қурол қўллаши мумкинлиги ҳақида баёнот берган эди.\nҚирғизистон парламенти қўмитаси эса ҳукумат истеъфоси масаласини чоршанба куни ўтадиган йиғинда муҳокама қилиш таклифини киритди.\nСобиқ президент Роза Ўтунбаева ўзини 7 октябрдаги тартибсизликларни уюштирганликда айблаган манбаларни судга беришини эълон қилди. Бундан аввалроқ қирғиз матбуоти махсус хизматлардаги манбага таянган ҳолда, Иссиқкўлдаги тартибсизликларни Роза Ўтунбаева, собиқ Бош вазир Ўмурбек Бабанов ва ҳукуматнинг Иссиқкўлдаги вакили Эмил Қаптагаев уюштирганини ёзиб чиққан эди.\nСару қишлоғидаги сўнгги соатдаги вазият қуйидаги видеода:\n16.20. Қирғизистон кучишлатар тузилмалари Сару қишлоғида тартиб ўрнатишга тайёр ҳолга келтирилди. Қирғизистон Бош вазири ўринбосари Тўқўн Мамитовнинг қирғиз матбуотига билдиришича, милиция томонидан махсус воситалар ва қуроллар қўлланилиши мумкин. “Махсус воситалар ва қуроллар қонунчиликда белгиланган тартибда ва қонунчиликда белгиланган вазиятга асосланиб қўлланилади”, деди Т. Мамитов.\nУнга кўра, ҳукумат норозилардан “йўлни очиш ва транспорт ҳаракатига тўсқинлик қилмаслик”ни талаб қилмоқда. “Агар бу талаб бажарилмаса, милиция қишлоқда тартиб ўрнатиш бўйича амалиётни бошлайди”, деди қирғиз расмийси.\n16.00. Қирғизистон Бош вазири ўринбосари Тўқўн Мамитов Сару қишлоғидаги норозилар ва ҳукумат вакиллари ўртасидаги музокараларда муросага келинмаганини билдирди. Норозилар 7 октябрда ҳукумат расмийси гаровга олинганидан сўнг Қорақўлда куч билан тарқатилган намойишда иштирок этгани учун қўлга олинганларни бўшатишни, Қумтор олтин кони Канададан тортиб олиниб, миллийлаштирилишини талаб қилмоқда.\nҚирғизистон парламентида айрим депутатлар Қумтор олтин кони бўйича Канада ширкати билан янги шартномани имзолаган Ж.Сатибалдиев раҳбарлигидаги ҳукуматни истеъфога чиқариш масаласини кўтардилар. Ҳукуматнинг парламентдаги вакили бу талаб ноқонуний эканини айтиб чиқди. Депутат Ўмурбек Текебаевга кўра, Қумтор масаласи сиёсий баҳо бериш учун 9 октябрда ўтадиган парламент йиғинида муҳокама қилинади.\nАйрим маълумотларда 200, бошқа хабарларда 700 кишидан иборат экани айтилаётган норозилар ҳарбий вертолётлар ёрдамида назорат қилинмоқда. Сару қишлоғига ўт ўчирувчи машиналар олиб келинди. Бундан аввалроқ норозилик намойиши ташкилотчилари кучишлатар тузилмаларга 100 нафар отлиқ ва “Молотов коктейллари” билан қаршилик кўрсатишга тайёр эканини билдирган.\nАввалроқ Қирғизистон президенти Қорақўлда 7 октябрда ўтказилган ва бугунги воқеаларга сабаб бўлган митинг собиқ президент Роза Ўтунбаева, собиқ Бош вазир Ўмурбек Бабанов ва ҳукуматнинг Иссиқкўлдаги вакили Эмил Қаптагаев томонидан уюштирилгани ҳақидаги тасдиқланмаган хабарларга ишонмаслигини билдирган эди.\n15. 10. Митинг ташкилотчиларидан бири Аблас Усенбаевнинг Озодлик радиоси қирғиз хизматига билдиришича, митингчилар Қумтор олтин кони юзасидан янги шартнома қабул қилинганидан норози. Уларга кўра, олтин кони Канада ширкатидан тортиб олиниб, Қирғизистон ҳисобига миллийлаштирилиши лозим. Иккинчи талаб эса, 7 октябрда ҳукумат расмийси гаровга олинганидан сўнг Қорақўлда куч билан тарқатилган намойишда иштирок этгани учун қўлга олинган 23 кишини бўшатиш бўлмоқда.\nУсенбаев агар ҳукумат куч қўлласа қаршилик кўрсатишга тайёр эканликларини, 100 нафар отлиқ қаршилик кўрсатишга тайёр турганини ва ёнилғи қуйилган “Молотов коктейл”лари тайёрлаб қўйилганини айтди.\n14.44. “Сару қишлоғида вазият оғир”. Қирғизистон Бош вазири ўринбосари Тўқўн Мамитов мана шундай баёнот берди. Унга кўра, ҳукумат қишлоқда юз бераётган воқеаларни ноқонуний ҳаракат сифатида баҳоламоқда. Тўқўн Мамитовнинг айтишича, норозилар томонидан пачоқланган ва ўт қўйиб юборилган машина Қирғизистон ҳуқуқ-тартибот тузилмаларига тегишли бўлган. Шунингдек, Қирғизистон расмийси бугун эрталаб Сару қишлоғи аҳолиси норозиларни тинчлантириш учун келган Жети –Ўғуз тумани милицияси бошлиғига ҳужум қилинганини тасдиқлади.\n14.00. Саруу қишлоғи ҳарбий вертолётлар ёрдамида назорат қилинмоқда. Айрим хабарларда айтилишича, вертолётлардан ҳавога қарата автоматлардан огоҳлантирувчи ўқ отилган. Қирғизистон Бош вазири ўринбосари Тўқўн Мамитов Сару қишлоғини назорат қилаётган икки вертолёт Қирғизистон қуролли кучларига тегишли эканини тасдиқлади.\n13.00. Сару қишлоғида йўл тўсган аҳоли. Айрим ахборот агентликларининг маълум қилишича, “Молотов коктейл”ларини тайёрламоқда. Улар ҳибсга олинган ҳамқишлоқларини озод қилиш талабида собит эканини айтмоқдалар.\n12.00. Митингчилар томонидан бир енгил автомашина ёқиб юборилгани хабар қилинди. Балиқчи-бишкек йўли катта юк машинаси ёрдамида тўсиб қўйилди. Митингга чиққанлар сони 700 га етгани айтилмоқда.\n9.00. Иссиқкўлнинг Сару қишлоғи аҳолиси 7 октябр куни Қорақўлдаги митингни куч билан тарқатиш пайтида қўлга олинган ҳамқишлоқларини ҳибсдан озод этиш талаби билан митингга йиғилди ва Бишкек-Балиқчи йўлини тўсиб қўйди. Уларнингг сони 150 нафар экани айтилмоқда.\nБир кун аввал\n7 октябр куни Қумтор олтин конини миллийлаштириш талаби билан митингга чиққанлар гаровга олган Қирғизистон ҳукуматининг Иссиқкўлдаги вакили Эмил Қаптагаев 8 октябрга ўтар кечаси гаровдан озод қилинди ва митингчилар куч қўллаш йўли билан тарқатиб юборилди.\nҚирғизистоннинг Иссиқкўл вилояти маркази Қорақўл шаҳрида 7 октябр кеч соат 11 ларда вазият барқарорлашди ва кучишлатар тузилмалар назоратни ўз қўлига олди.\nХабарларга қараганда, Қумтор олтин конини миллийлаштириш талаби билан митинг ўтказган оламон куч билан тарқатилганидан сўнг шаҳарни махсус кучларнинг қуролланган отрядлари назорат қилмоқда.\n7 октябр куни тушдан кейин митингчилар норозилар билан учрашувга келган Қирғизистон ҳукуматининг Иссиқкўл вилоятидаги вакили Эмил Қаптагаевни гаровга олган эди. Ҳукумат расмийсини гаровдан бўшатиш юзасидан норозилар билан олиб борилган музокаралар натижа бермагач, митинг куч билан тарқатилган. Эмил Қаптагаев кеч соат 9-10 лар атрофида гаровдан бўшатилиб, иш жойига қайтган эди.\nЭмил Қаптагаев гаровдан бўшатилганидан сўнг маҳаллий телеканал орқали чиқиш қилиб, Қорақўлда фавқулодда вазият жорий этилмаслигини, бироқ шаҳар кучайтирлган тарзда назоратга олинганини маълум қилди.\nМилиция норозилик митингига чиққанларни овоз чиқарувчи гранаталар ва кўздан ёш оқизувчи воситалар ёрдамида тарқатгани хабар қилинган. Митингчилар Қорақўл шаҳри кўчаларига баррикадалар қураётгани ҳақида ҳам хабарлар берилган эди. Бироқ бу хабар мустақил манбалар томонидан тасдиқланганича йўқ.\nДастлабки маълумотларга қараганда, милиция ва норозилар тўқнашувида олти милиционер ҳамда бир норози жароҳат олган. Милиция томонидан митингда иштирок этган 23 одам, жумладан, митингнинг икки ташкилотчиси қўлга олинган. Улар 8 октябр куни эрталаб Бишкекка олиб келингани ҳамда Миллий хавфсизлик қўмитаси ҳибсхонасида сақланаётгани айтилмоқда. Қорақўлдаги митинг юзасидан Жиноят кодексидаги ҳукумат вакилини гаровга олиш, тартибсизлик уюштириш, ўлим таҳдиди билан зўравонлик кўрсатиш каби моддалар бўйича жиноят иши очилган.\nҚирғизистон президенти Алмазбек Атамбаев 8 октябр куни Иссиқкўлдаги воқеалар бўйича кучишлатар тузилмалари раҳбарлари билан йиғилиш ўтказди.\n“Айрим одамлар ва уларнинг ортида турган айрим сиёсатчилар бутун мамлакатни ўз шартларига ва манфаатларига амал қилишга мажбурлашига йўл қўмаслигимиз керак. Қирғизистонда барқарорлик ва тартибни сақлаб қолиш лозим”, деб кўрсатама берган президент йиғилиш пайтида.\nАйни пайтда расман Иссиқкўлдаги вазият назорат остида экани айтилмоқда. Аммо хабарларда Иссиқкўлдаги Жети-Ўгуз тумани милицияси раҳбарига ҳужум қилингани, айрим аҳоли пунктларида оз сонли одамлар митингга йиғилаётгани айтилмоқда.\nҚумтор Қирғизистондаги энг йирик олтин кони ҳисобланади. Мазкур кон Канада ширкати томонидан ўзлаштирилади. 2005 ва 2010 йилги халқ исёни кунларида ҳам Қумтор олтин коннини миллийлаштириш талаби кун тартибига қўйилган эди. Бунга Бишкек расмийлари Канада ширкати билан Қирғизистон манфаатларига зид келувчи шартномани имзолагани сабаб қилиб кўрсатилган.\nБир ҳафта олдин, деярли олти ой давом этган музокаралардан сўнг, Қирғизистон ҳукумати Қумтор олтин конини Канада ширкати билан 50/50 улуш билан ишлатиш ҳақидаги шартномани имзолашга муваффақ бўлган эди.\nАммо норозилар Қумтор 100 фоиз давлат ҳисобига миллийлаштирилишини талаб қилмоқда.\nҚумтор олтин кони атрофида жанжал авж олмоқда


13:39 / 26.03.2017\nИнсон яшар экан, ёши ўтган сайин саломатлигида турли муаммоларга дуч келади. Шулардан бири бўғинлардаги оғриқлардир. Албатта, инсон кексайиши баробарида тизза бўғинларидаги пайлар ва тўқималар эгилувчанлиги ҳамда ҳаракатчанлигини йўқотади. Бунинг оқибатида юрганда оғриқ пайдо бўлади.\nТурли хил салбий омиллар, биринчи навбатда нотўғри овқатланиш натижасида, бўғинлардаги суюқлик ишлаб чиқарилиши камаяди. Оқибатда тоғайсимон тўқималарга зарар етади. Бу эса артроз дебочасидир. Хўш бўғинларни мустаҳкамлашнинг имкони борми?\nБунинг учун сизга сулидан тайёрланган коктейлни тавсия қиламиз. «Так Просто!»нинг таъкидлашича, бу ичимлик тиззасидан азият чекаётганлар учун жуда фойдалидир. У тиззаларда юмшатувчи суюқлик ишлаб чиқарилишини кучайтиради, эгилувчанликни яхшилайди, бу ўз навбатида ҳаракат ва фаолликка ижобий таъсир кўрсатади. Бундан ташқари, коктейл жуда тўйимли бўлиб, ажойиб таъмга эга. Шунга кўра, нонушта ёки кечки овқат ўрнига ҳам ўтади.\nБу ичимликнинг таркиби қуйидагича:\n50 г сули ёрмаси\n100 мл апельсин соки\n1 ош қ. майдаланган ёнғоқ\n1 ош қ. асал\nДолчин, таъбга кўра\nСув ва сули ёрмасидан сули бўтқаси тайёрланади. У совугунча, апельсин соки долчин, асал ва ёнғоқ билан аралаштирилади. Бу аралашма сули бўтқасига қўшилади ва блендер ёрдамида аралаштирилади.\nКоктейл жисмдаги жараёнларни нормаллаштирувчи моддаларга бой. Икки ҳафта ўтгач, бўғинларингизда ўзгаришни сеза бошлайсиз.


Тошкент металлургия заводининг ташқи объектларини электр энергияси билан таъминлаш лойиҳаси якунланди\nЭнергетика вазирлиги тизимидаги “Ўзбекистон миллий электр тармоқлари” АЖ томонидан Тошкент металлургия заводининг ташқи объектларини электр энергияси билан таъминлаш лойиҳаси якунланди.\nАйни пайтда техник дастурга асосан кучланиш берилиб, 115 соатли ишга қўйиш-созлаш ишлари олиб борилмоқда.\nҚурилиш давомида узунлиги 2х23 (46) км бўлган 220 кВ юқори кучланишли электр тармоғи, шунингдек, энг замонавий ускуналар билан жиҳозланган “Сирғали” подстанцияси ҳам қуриб битказилди.\nЎзбекистон Республикаси Президентининг 2018 йил 29 мартдаги ҳамда Вазирлар Маҳкамасининг 2019 йил 28 июндаги тегишли қарорларига асосида “Тошкент металлургия заводининг ташқи объектларини қуришда электр энергияси билан таъминлаш” лойиҳаси амалга оширилди.\nЛойиҳадан кўзланган мақсад аниқ — Тошкент шаҳар Сирғали туманида жойлашган йирик саноат корхонасининг ташқи объектларини қуришда электр энергияси билан таъминлаш ҳамда Тошкент шаҳри ва қисман Тошкент вилоятидаги истеъмолчиларни электр энергия билан узлуксиз таъминлаш жараёни ишончлилигини оширишдан иборат.\nЛойиҳанинг амалга оширилиши Президентимиз томонидан белгилаб берилган маҳаллий хомашёни қайта ишлаш орқали тайёр маҳсулот ишлаб чиқариш, ички бозорни тўлдириш ва рақобатбардош маҳсулотлар экспортини таъминлаш мақсадида саноат корхоналарининг ишлаб чиқариш қувватини ошириш бўйича иқтисодиёт олдига қўйилган долзарб вазифаларни амалга оширишга хизмат қилади.\nЛойиҳани амалга ошириш давомида «Қўйлиқ» ва «Адолат» подстанциялари оралиғидаги 220 кВли ҳаво линиясини кесиш орқали янги тармоқ тугуни ҳосил қилинди.\nЛойиҳа доирасида қилинган ишларни батафсил таҳлил қиладиган бўлсак, пудратчи “Maxsuselektrtarmoqqurilish” қурилиш ташкилоти томонидан: 292 дона фундаментлар; 194 дона СК-26 русумли таянч устунлари; 68 дона металл конструкцияли таянч устунлари ўрнатилди ва 46,6 километр узунликдаги сим монтаж қилинди.\nБундан ташқари, пудратчи “МУ-4” қурилиш ташкилоти томонидан: 89 дона СК-22 русумли таянч устунлари ўрнатилди; 200 МВАли трансформаторни ўрнатиш ишлари якунланди; “Сирғали” подстанцияси устунлар билан тўлиқ ўралди; Насос станцияси фойдаланишга топширилди; “Сирғали” подстанциясида 110 кВли очиқ тақсимлаш ускунасининг таянчлари ўрнатилди; Оператив бошқарув пулти жойлашган ҳамда ёрдамчи функционал бинолар фойдаланишга топширилди.\n“Тошкент металургия заводининг ташқи объектларини қуришда электр энергияси билан таъминлаш” лойиҳасининг умумий қиймати 29,022 млн. АҚШ доллари ҳисобида бўлиб, шундан 26,5 млн. АҚШ доллари ҳисобидаги маблағлар Ўзбекистон тикланиш ва тараққиёт жамғармаси, қолган 2,521 млн. АҚШ доллари ҳисобидаги маблағлар “Ўзбекистон МЭТ” АЖнинг ўз маблағлари ҳисобидан амалга оширилди.\nТаъкидлаш лозимки, мазкур лойиҳа ҳудуди ўз ичига Тошкент шаҳрининг Сирғали туманидаги Янги Сирғали массиви, шунингдек, Тошкент вилоятининг Юқори Чирчиқ, Ўрта Чирчиқ, Қуйи Чирчиқ, Янгийўл ва Зангиота туманларини қамраб олади ва мазкур ҳудудлар тараққиёти учун хизмат қилади.\n“Ўзбекистон МЭТ” АЖ Ахборот хизмати билан ҳамкорликда


Хитойлик қиз ошиқлари совға қилган айфонларни сотиб, ўрнига уй олди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойлик қиз ошиқлари совға қилган айфонларни сотиб, ўрнига уй олди\t17:08, 31 октябрь 2016\tХитойнинг жанубий қисмида яшовчи Ксяоли тахаллусли қиз бахт айфоннинг янгилигида эмас, балки унинг сонида эканлигини исботлади, деб хабар берди “Vesti.ru” нашри.\nҚиз бир эмас, йигирмата ошиғидан iPhone 7 ҳадя этишни илтимос қилган. Барча айфонларни қўлга киритгач, уларни 17 минг долларга сотиб, пулига кичикроқ уй сотиб олган. Хитойда айфонларнинг сўнгги русуми АҚШ ва Россиядагидан кўра қиммат туради. Қиз пулни мамлакатнинг жанубий қисмидаги қишлоқлардан бирида қурилаётган уйнинг бошланғич бадали учун тўлаган. Тадбиркор қизнинг ҳақиқий исми-шарифи ҳозирча ошкор этилмаган. Журналистлар унинг қишлоқ жойда яшашини аниқлашди. Қиз янги уйда ота-онаси билан яшашни режалаштирган.


Хитой мамлакат тарихида биринчи марта интернет-суд ташкил этилишини маъқуллади\n16:18 28.06.2017 (Янгиланган 16:19 28.06.2017)\nЯнги интернет-судда фақатгина кибержиноятлар билан боғлиқ ишлар кўрилиши айтилмоқда\nТОШКЕНТ, 28 июн — Sputnik. Хитой Коммунистик партияси Марказий қўмитасининг ислоҳотларни чуқурлаштиришга қаратилган 36-сессияси давомида мамлакат тарихида биринчи марта интернет-суд ташкил этилиши режаси тасдиқланди, деб хабар қилди РИА Новости.\n© Flickr/ Official U.S. Navy Page\nКиберҳужумларга қарши қирувчи авиация ёрдамида зарбалар берилиши мумкин\nХабарга кўра, Хитойдаги илк интернет-суд Чженцзян провинциясининг Ханчжоу шаҳрида пайдо бўлади. Судда фақатгина кибержиноятлар билан боғлиқ ишлар кўриб чиқилади.\nШаҳар суд тизими кибержиноятлар билан боғлиқ ишларни олиб бораётгани, улар сони эса кундан-кунга ортиб бораётгани таъкидланган. Мисол учун, 2013 йилда суд бу каби 600та ишни кўриб чиққан бўлса, ўтган йилда уларнинг сони 10 мингдан ошиб кетган.\nИнтернет-суд, шунингдек, онлайн-савдодаги фирибгарлик ишлари билан боғлиқ ишларни, онлайн тарзда тузилган қарздорлик шартномаларини ҳамда интернетда муаллифлик ҳуқуқлари бузилиши ҳолатлари билан боғлиқ ишлар билан ҳам шуғулланиши қўшимча қилинган.\nСуд билан боғлиқ жараёнлар ариза берилган кундан бошлаб суд сайтида олиб борилади, дейилган хабарда. Суд ҳукми эса реал вақт режимида видеотрансляция орқали ўқиб эшиттирилади.\nУшбу суд қайси кундан бошлаб аризаларни кўриб чиқишни бошлашига аниқлик киритилмаган.


Русланбек Давлетов: «Tashkent City» ҳудудида ер ажратиш масалалари қонуний ҳал этилган - Review.uz\nАдлия вазири Русланбек Давлетов «Tashkent City»да қурилиши деярли якунланган бинолар ҳамон ҳужжатсиз эканлиги хусусидаги тадбиркор фикрига изоҳ берди.\n«Tashkent City»да қурилиши деярли якунланган бинолар ҳамон ҳужжатсиз экани ҳақида хабарлар тарқалди. АОКАда ўтказилаётган матбуот анжуманида Адлия вазири Русланбек Давлетов ушбу саволга изоҳ берди.\nВазирнинг таъкидлашича, махсус ҳудудлар «Иқтисодий ҳудудлар тўғрисида»ги қонун билан тартибга солинади.\n«Агар бу ҳақда бирор бир тадбиркор субъектив фикрини айтган бўлса, бу унинг ўз фикри. Махсус ҳудудлар «Иқтисодий ҳудудлар тўғрисида»ги қонун билан тартибга солинади, масалан, саноат билан боғлиқ эркин иқтисодий зоналар. Бошқа кимнингдир шахсий фикри расмий аҳамиятга эга эмас.\n«Tashkent City» ҳудудида ер ажратиш масалалари қонуний ҳал этилган. Қурилиш объектини қуришда лозим бўлган ҳужжатлар тури жуда кўп. Улар орасида қурилиш бошланмасдан тайёр бўладигани ҳам, қурилиш жараёни билан параллел тайёрланадиган ҳужжатлар ҳам бор.\nАгар қайсидир қурилиш объектининг тайёр бўлиши керак бўлган ҳужжати ҳамон йўқ эканини аниқ айтадиган бўлсангиз, шунда унга қонуний баҳо бериш мумкин бўлади», дейди Русланбек Давлетов.\nАввалроқ, Murad Buildings асосчиси Мурод Назаров «Tashkent City» таркибидаги бирорта қурилиш тасдиқдан ўтмаганини маълум қилганди.


Сардор Содиқов: Мен орзу қилган камар ҳозир Конор Макгрегорда!\n18 март, 2017, 17:40\nСпорт оламида юксак чўққиларни забт этишга бел боғлаган спортчилар кўп. Мамлакатимиз спортчилари орасида ҳам ўз ғалабалари билан мухлисларининг ишончни оқлашга ҳаракат қилаётган полвонлар жуда кўп.\nАна шундай истеъдодли спортчиларимиздан бири Сардор Садиқов SPORTS.uz ахборот портали мухбири билан суҳбатда ўзининг фаолияти оид қизиқарли маълумотларни айтиб берди.\n- Сардор мухлисларга ўзингизни таништирсангиз...\n- Мен 1990 йилда Шаҳрихонда туғилганман. 3-синфдан ўқиб юрган кезларим бокс билан шуғуллана бошладим. Боксчи сифатида мамлакат миқёсидаги мусобақаларда ижобий натижа кўрсатгач, халқаро турнирларда иштирок этдим, ғолиб ва совриндор бўлдим.\n- Боксчилик фаолиятингиз қандай давом этди?\n- Айрим сабабларга кўра, озгина муддат спортдан, боксдан узоқлашдим. Кейин яна спортга қайтибБ самбо билан шуғуллана бошладим. Бокс мусобақаларида иштирок этмай қўйдим. Ҳозир ҳам Жаҳонгир Қорабоев бошчилигида самбо билан шуғулланяпман.\nСамбо билан шуғулланишни анча кеч – 22 ёшимда бошладим. Лекин шунга қарамай, Ўзбекистон чемпионати ва мамлакат кубоги мусобақаларида совриндорлар қаторидан жой олдим.\n- Беллашув вақтида рақибнинг салобати босмайдими?\n- Тўғриси ҳар қандай баҳс олдидан ҳаммада хаяжон бўлади. Кураш бошландими ҳамма нарса унутилади. Рақиб кимлиги, унинг юксак унвонларига эътибор берилмайди. Бор эътибор ғалаба қозонишда бўлади. Шунингдек, яккакураш турларида раҳмдиллик ҳам ярамайди. Бор имкониятингиз ва маҳоратингизни ишга солмас экансиз, мағлубиятга юз тутасиз.\n- Спортни ташаш фикри келганми?\nЙўқ. Мен спортсиз яшолмайман.\n- Кимларга ҳавас қиласиз?\n- Мен кўпроқ боксчиларга мухлислик қиламан. Профессионал рингда юртимиз шарафини муносиб ҳимоя қилган Руслан Чагаев, ҳозир мағлубиятсиз иштирок этаётган Санжар Раҳмонов ва Олимпия ўйинлари ғолиби Ҳасанбой Дўсматовга ҳурматим баланд. Андижонлик боксчилар билан бир оила бўлиб яшаганмиз, шуғулланганмиз. Шунинг учун уларнинг фаолиятига қизиқаман.\n- Спортчи сифатида энг катта орзуйингиз ҳақида айта оласизи?\n- Мен жаҳон чемпиони бўлишни истайман. Бундан ташқари, аралаш жанг санъатларига ҳам қизиқаман. Мен орзу қилган чемпионлик камари ҳозир Конор Макгрегорда.\nБундан ташқари, ўзим самбо клуби ташкил этиб, ёш авлодга спорт сир-асрорларини ўргатишни ҳам ўз олдимга мақсад қилиб қўйганман.\nСардор самимий суҳбат учун раҳмат. Соғ бўлинг.


«Камалак юлдузлари» фестивали катта cаҳнага қайтмоқда\n15.12.2018 15:55 0 521\n«Янги авлод» ва «Камалак юлдузлари» номлари билан кўп йиллар давомида иқтидорли болаларни дунё саҳналарига олиб чиқишга хизмат қилган болалар ижодиёти фестивали яна катта саҳнага қайтди.\n«Янги авлод», кейинги йилларда «Камалак юлдузлари»  болалар ижодиёти фестивали ҳам кўп йиллар давомида ўғил-қизларнинг мусиқа асбоблари ижрочилиги, хонандалик, рақс, тасвирий ва амалий санъат, адабиёт йўналишида билим ва истеъдодини юзага чиқаришда алоҳида хизмат қилиб келган.\n«Янги авлод» болалар ижодиёти Ўзбекистон маданияти ва санъат форуми жамғармаси ва Республика «Камалак» болалар ташкилотининг энг йирик мега лойиҳаларидан бири ҳисобланган. Лойиҳа 2012 йилга қадар давом этган. 2013 йилдан бошлаб «Камалак юлдузлари» болалар ижодиёти фестивали деб юрита бошлаган.\nМаълум сабабларга кўра ўтказилиши тўхтатилган мазкур фестиваль Республика «Камалак» болалар ташкилоти ташаббуси билан Халқ таълими, Маданият, Иновация вазирлиги ва Бадиий академия ҳамкорлигида яна катта саҳнага қайтди.\nБугунги кунда жойларда фестивалнинг ҳудудий саралаш босқичлари ўтказилмоқда.\nҲусусан 14 декабрь куни фестивалининг Бухоро вилояти босқичи бўлиб ўтди. Вилоят ёшлар марказида ўтказилган мазкур фестиваль ёш истеъдодларни кашф этиш ва уларни янги марралар сари руҳлантиришга хизмат қилади десак ҳеч ҳам муболаға бўлмайди.\nБугунги кунда ташкилот томонидан ўтган давр мобайнида иқтидорли болаларнинг истеъдод ва маҳоратларини намоён қилишлари учун кўплаб лойиҳа, акция, тадбир ва фестиваллар ўтказилди. Булардан энг болалар интиқлик билан кутадигани эса, «Камалак юлдузлари» болалар ижодиёти фестивалидир. Фестиваль олти йўналишда ёшларни ўз атрофида бирлаштириб, 3 та ёш тоифаси яъни, 1-тоифа 6-8 ёш, 2-тоифа 9-11 ёш, 3-тоифа 12-14 ёш тоифалари бўйича баҳоланади.\nШуни маълумот ўрнида алоҳида таъкидлаш лозимки, фестивалда иштирок этиш истагини биргина Бухоро вилоятининг ўзида 6-14 ёшдаги 3000 нафар ижодкор ва иқтидорли болалар билдирган.\nянги авлод «Камалак юлдузлари»


– Аҳолининг аксарияти сайловнинг муҳимлигини ҳамда овоз беришда қатнашиш зарурлигини теран ҳис этаётгани уларнинг эрта тонгдан бу жараёнда фаол иштирок этишидан маълум бўлди. Ҳар бир фуқаро миллати, дини, ижтимоий келиб чиқишидан қатъи назар, сайлаш ва сайланиш ҳуқуқига эга экани жуда эътиборлидир. Бу мамлакатингизда инсон ҳуқуқлари таъминланганидан, ижтимоий тенглик қарор топганидан далолат беради.\nАлиҳейдар Рзаев, «Авиамост» журнали муҳаррири (БАА):\n– Кўзи ожиз фуқароларга брайль алифбосида сайлов мавзуида рисолалар ва махсус бюллетенлар чоп этилгани, ногиронларга овоз бериш учун кабиналар тайёрлангани таҳсинга лойиқ. Инсонлар оиласи билан байрамона кайфиятда сайловга келди. Улар ўзи ва фарзандлари келажагини танлаётганини жуда яхши билади.\nЖурналистлар учун яхши имкониялар яратилган. Ўзбекистон матбуотида эркин фаолият юритилишининг гувоҳи бўлдим. Пресс-клубда ҳамкасбларимиз билан мулоқот қилдик. Бирлашган Араб Амирликларида ташкил этилган сайлов участкасида фаолият юритаётган ходимлар билан ҳам боғланиб турибман. Улар сайлов очиқ ва ошкора ўтганини маълум қилди. Ўзбекистонга юртимда фаолият юритаётган бир қатор оммавий ахборот воситалари вакиллари келган.\nМухарбек Дидигов, Россия Федерацияси Федерация кенгашининг мудофаа ва хавфсизлик қўмитаси раиси ўринбосари:\n– Ўзбекистон халқи Президент сайловига нафақат мамлакат ҳаёти, балки ўзи ва оиласининг эртанги тақдири учун ҳал қилувчи аҳамиятга эга катта сиёсий жараён сифатида ёндашаётгани, аввало, кафолатли ва барқарор ҳаёт учун овоз бераётгани таҳсинга лойиқ. Самарқанд, Бухоро ва Тошкент шаҳарларида сайловга тайёргарлик ва сайлов жараёни билан бевосита танишиб, бунда аҳолининг барча қатлами учун тенг ва кенг имкониятлар яратилганига гувоҳ бўлдик.\nСайлов мамлакатингиз қонунлари, халқаро демократик тамойиллар ва халқаро ҳуқуқ нормаларига мос, ошкоралик, кўппартиявийлик, эркинлик, тенглик тамойилларига мувофиқ ўтди.


"Миллий ғоя: асосий тушунча ва тамойиллар" китоби, Б.Б. Баратбоев\nЖамиятшунослик, Ўқув ва методик қўлланмалар, Педагогика, Маънавият ва маърифат\n«Миллий ғоя: асосий тушунча ва тамойиллар» – мустақиллик йилларида ўрганиш имкони очилган янги фанлардан биридир. Мазкур фаннинг мақсади эзгу ғоялардан ва соғлом мафкурадан маҳрум бирон бир миллат ва жамиятнинг узоққа бора олмаслигини, ҳар қандай халқ ва давлат ўз тараққиётининг ғоявий-мафкуравий тамойилларини белгилаб олиши зарурлиги ижтимоий жараёнларнинг муқаррар қонунияти эканлигини ёшларнинг қалби ва онгига сингдиришдан иборатдир.\nҲозир биз яшаётган давр ғоявий-мафкуравий жиҳатдан ўта мураккаб воқелик эканлигини ҳисобга олган ҳолда, ушбу жараённинг ҳар бир иштирокчиси мукаммал ғоявий-мафкуравий билимга эга бўлиши лозимлигини инобатга олиб мазкур ўқув қўлланмани тайёрлаш зарурияти туғилди. Янги маълумот ва ахборотлар асосида тайёрланган мазкур қўлланма ушбу соҳага қизиқувчи барча инсонларнинг назарий ва амалий фаолиятларида муайян даражада ёрдам бера олса, ўқув қўлланмани тайёрлашдан кўзланган мақсадга эришилган деб ҳисоблаш мумкин.\nМиллий гоя: асосий тушунча ва тамойиллар


Бош саҳифаЯнгиликларЎзбекистон Россия вакцинасидан 5 минг доза сўраган — Иброҳим Маматқулов (+видео)\nЎзбекистон Россия вакцинасидан 35 миллион эмас, 5 минг доза сўрагани маълум бўлди. Бу ҳақда Санитария эпидемиологик осойишталик агентлиги Ўта юқумли касалликлар лабораторияси бўлим мудири Иброҳим Маматқулов АОКАда ўтказилган брифингда маълум қилди.\nУнинг сўзларига кўра, Россия Федерациясида ишлаб чиқарилаётган «Спутник-V» вакцинасининг 5000 дозасини Ўзбекистон Республикасига ажратиш юзасидан Россиянинг тўғридан тўғри инвестициялар жамғармасига мурожаат қилинган.\nЭслатиб ўтамиз, аввалроқ Россия ОАВ Ўзбекистонга 35 млн. доза вакцина юбораётгани ҳақида хабар тарқатган ва бу баъзи тушунмовчиликларга сабаб бўлаётганди. Иброҳим Маматқуловнинг чиқишидан кейин вазият ойдинлашди.


Петербургда маст аҳволда қариндошини чавақлаган ўзбекистонлик 6 йилга қамалди\n27 май 2022, Тошкент вақти: 18:05\nРоссиянинг Петербург шаҳрида зиёфат чоғида қариндошини пичоқлаб қўйган ўзбекистонлик муҳожир олти йиллик қамоқ жазосига ҳукм қилинди.\nМойка78 нашри хабарига кўра, Петербург суди Россия Жиноят кодексининг 105-моддаси 1-қисми (қотиллик) бўйича айбдор, деб топилган М. Н.га нисбатан ҳукм чиқарган.\nСуд маълумотига кўра, 19 июндан 20 июнга ўтар кечаси Невский туманининг Антонов-Овсеенко кўчасида жойлашган 1/2-уйда маст аҳволда бўлган судланувчи Ш. билан жанжал чоғида унга икки марта пичоқ урган. Жабрланувчи оғир аҳволда касалхона етказилган, бироқ врачлар унинг ҳаётини сақлаб қололмаган – Ш. 2 июль куни жон таслим қилган.\nМ.Н. айбига тўла иқрор бўлган ва кўрсатма беришдан бош торган. Суд унга нисбатан олти йилга озодликдан маҳрум этиш бўйича қарор чиқарган. Судланган ўзбекистонлик жазони қаттиқ режимли колонияда ўтайдиган бўлган.


Сув ортидан жанжал чиқмоқда\n12 май 2021, Тошкент вақти: 13:52\nҚирғизистон ва Ўзбекистон маҳаллий маъмурларининг воқеа жойига етиб келиши туфайлигина қўшни давлат ҳудудига ноқонуний ўтган ўзбекистонлик фуқароларнинг қирғиз чегарачилари билан жанжали олди олинди.\nҚирғизистон Чегара хизмати расмийси Санжира Чоколоеванинг сўзларига қараганда, Ўзбекистоннинг қўшни давлат ҳудудидаги Сўх анклавида жойлашган Ҳушёр қишлоғилик бир гуруҳ аҳоли Қирғизистонга ноқонуний ўтиб, ўз экин майдонлари учун сув очмоқчи бўлган.\n“Улар маст ҳолатда бўлган. Қўлларида кетмонлар бўлган ва сув очмоқчи бўлган. Шу пайт чегара патрули келиб қолган ва улардан ҳужжатларини кўрсатишни талаб қилган. Ўзбекистон фуқаролари бундан ғазабга келиб, кетмонлари билан қирғиз чегарачиларига ҳужум қилган”,- деди Санжира Чоколоева.\nУнинг билдиришича, шундан сўнг қирғиз чегарачилари осмонга қарата огоҳлантирувчи ўқ узган. Воқеа жойига Қирғизистоннинг Боткен ва Ўзбекистоннинг Сўх тумани расмийлари етиб келган. Уларнинг аралашуви билан катта жанжалнинг олди олинган.\n“Ўзбекистон томони воқеага тезда баҳо берди. Сўх тумани милицияси бошлиғи, Ўзбекистон чегара заставаси раҳбари ва бошқа расмийлар биз билан бир вақтда воқеа жойига келиб, жанжалнинг олди олинди. Ўзбекистон томони бўлиб ўтган воқеада ўз фуқаролари айбини тан олди ҳамда қирғиз томонидан расман кечирим сўради”,- деди воқеа ҳақида Боткен вилояти ҳокимлиги расмийси Тоштемир Эшалиев.\nХўш, бу воқеанинг содир бўлишига Қирғизистоннинг Ўзбекистонга сув бермай қўйгани сабаб бўлдими?\nТ.Эшалиев бу саволга жавоб берар экан: “Ўзбекистоннинг Сўх тумани чегарадаги қирғиз қишлоғидан сув олади. Шартномага кўра, Ўзбекистонга бир ҳафтада беш кун сув берамиз. Қолган икки кун эса чегара атрофидаги учта қирғиз қишлоғи деҳқонларига сув берилади. Бироқ ўзбекистонликлар бизга беш кун эмас, етти кун сув берасанлар, деган иддао билан ўзбек-қирғиз чегарасини ноқонуний кесиб ўтиб, сувни ўзларига бурмоқчи бўлган,- деди.\nБоткен вилояти расмийсининг айтишича, Қирғизистон ҳукумати Ўзбекистон ва Қозоғистонни камсувлик жараёни бошлангани ва шу муносабат билан эҳтиёжнинг 50 фоизи ҳажмида сув берилиши ҳақида расман огоҳлантирган. Боткен вилояти Ўзбекистоннинг Сўх туманига ҳафтасига беш кун сув беришига қарамай, сув миқдори етарли даражада бўлмаган. Камсувлик жараёнидан бехабар бўлган Ўзбекистон фуқаролари қирғизлар сувни атайлаб бизга тўлиқ миқдорда бермаяпти, шунинг учун сувни ўзимиз керакли миқдорда очиб келамиз, деган мақсадда чегарани бузган бўлиши эҳтимолдан холи эмас.\nҚирғизистон томони маълумотига кўра, Сўх тумани расмийлари бундай воқеа қайта такрорланмаслиги учун аҳоли ўртасида тушунтириш ишлари олиб бормоқда.\nҚирғизистон Чегара хизмати расмийси Санжира Чоколоева эса бу воқеа юзасидан тергов иши бошланганини маълум қилди.\n“Ўзбекистон томони ҳодиса айбдорлари жазоланишини ваъда қилди. Қирғизистон томони ҳам бу воқеа юзасидан бир томонлама тергов бошлади”,- деди Санжира Чоколоева.


Афғонистон президенти Хамид Карзай “Исломнинг плюрал ҳаëтдаги ўрни”¸ деб номланган конференцияда иштирок этиш учун Австрияга боришни режалаган.\n25 феврал 2021, Тошкент вақти: 23:39\nКарзай идорасидан тарқатилган маълумотга кўра¸ душанба куни Венада бошланадиган 3 кунлик анжуманда Хамид Карзай лекция ўқийди.\nАнжумандан мақсад исломий мамлакат ва бошқа цивилизация ўртасидаги тушунчани мустаҳкамлашдир.\nАнжуманда исломий мамлакатлар раҳбарлари¸ исломий ташкилотлар аъзолари ва бир қанча иқтидорли талабалар қатнашади.\nШунингдек¸ Карзай Австрия расмийлари билан учрашиб икки мамлакат ўртасидаги муносабатларни муҳокама этади.\nХамид Карзайнинг Франциянинг Страсбург шаҳрига бориши ҳам кутилмоқда.\nАфғонистон раҳбарининг Старсбургда Европа парламенти ва Европа Иттифоқи аъзолари билан учрашиши кутилмоқда.


САНЪАТКОРЛАРИМИЗ ИМИЖИ ХОРИЖ СТИЛИСТИ НИГОҲИДА - 22 Апреля 2013 - Dom.uCoz.Es\nГлавная » 2013 » Апрель » 22 » САНЪАТКОРЛАРИМИЗ ИМИЖИ ХОРИЖ СТИЛИСТИ НИГОҲИДА\nСАНЪАТКОРЛАРИМИЗ ИМИЖИ ХОРИЖ СТИЛИСТИ НИГОҲИДА\nБугунги қаҳрамонимиз стилистика буйича халқаро чемпионатлар иштирокчиси, турли номинациялар ғолиби машҳур стилист-визажис-дизайнер Антонио Беккини қуйида шоу бизнесимизнинг 3 етакчи санъаткорлари имижи билан танишиб, улар хусусида билдирган фикрларини ҳавола этамиз.\nБу санъаткор айни пайтда ґзбек шоу-бизнесининг рейтинг жиҳатдан энг юқори бўлган хонандаси эканини, унинг ижодини юртингизда қаттиқ ҳурмат қилишларини биламан. У бундай эътиборга муносиб эканига шубҳам йўқ. Афсуски, стилист сифатида берадиган баҳойим у қадар аъло эмас. Унинг бугунгача тақдим этган фотосессияларини кўздан кечира туриб шундай хулосага келдим: Озодбекнинг дастлабки пайтлардаги имижи ҳозиргидан анча ёрқинроқ, халққа яқинроқ бґлган дейиш мумкин. озирги қиёфаси уни ёшига нисбатан каттароқ кґрсатади. Ижодида тинимсиз янгиликлар қилиб тургандир, аммо имижи масаласида бундай муносабатни кґрмаяпмиз. Қисқача қилиб айтганда, яъни дунё стилистлари назари билан баҳолаганда Озодбекда бу борада интилиш етарли даражада эмас. Назаримда, унинг атрофида бу масалада етарли тавсия ва йґналтириш берадиган мутахассис ёки унинг ґзида бу нарсага унчалик хоҳиши йґқ. Битта нарсани ҳеч иккиланмай айтишим мумкин, қанақа услубда кийинишидан қатъий назар Озодбекка эгнидаги либоси ярашиб туради. Бундай жиҳатни ҳаммада топиш мушкул. У ана шу ютуғидан етарли ва ҳаттоки кўпроқ фойдаланиши керак\nШаҳзода нафақат ўзбекистонда балки, хорижа ўзига хос қиёфаси билан мухлислар эътиборини тортди. Ижодигина эмас, кийиниши, пардози, ґзини тутишида юқори диди яққол сезилади. У бу жиҳатлари билан ўзбекистон шоу-бизнесининг замонавий тимсоли бўла олди. Бу эса жаҳон стилистлари диққатини тортиб, ўзбекистонга нисбатан қизиқиш уйғонишига сабаб бґлди дейиш мумкин. Бу Шаҳзоданинг ютуғи, албатта. Фақат бир томондан эътироз билдиришим мумкин, Ўзбек менталитети нуқтаи назаридан баҳолайдиган бўлсам, унинг кийинишида "очиқлик” кґзга ташланади. Бу яхши эмас! Замонавийликка интилиш керак, лекин ґзбек халқининг бошқаларга ґхшамайдиган, ажралиб турадиган жиҳати ана шу ґзига хос менталитетита. Санъаткорларингиз, айниқса, аёллар бундан чекиниб ґзларини замонавийликка уришлари мени ҳайрон қолдиради. Бир нарсани айтишим мумкин, жаҳон саҳнасини забт этиб, эътибор тортмоқчи бґлган ґзбек санъаткорлари имижларида урғуни миллийликкга берганлари маъқул. Замонавий имиж ҳар қанча мукаммал бґлмасин, бунақасин истаган жойда топиш мумкин.\nКатегория: ШОУ-Бизнес | Просмотров: 331 | Добавил: gonch | Теги: САНЪАТКОРЛАРИМИЗ, СТИЛИСТИ, ХОРИЖ, ИМИЖИ, НИГОҲИДА | Рейтинг: 0.0/0


ЎЗБЕКИСТОНДА ТУРКМАН КИНОСИ КУНЛАРИ! 12.04.2017 03:40\n11 апрелдан 13 апрелга қадар Тошкент шаҳрида “Туркман киноси кунлари” бўлиб ўтмоқда. Мазкур тадбир Туркманистон Республикаси Президенти Шавкат Мирзиёевнинг 2017 йил 6-7 март кунлари Туркманистон Республикасига Давлат ташрифи мобайнида имзоланган “Ўзбекистон Республикаси Ҳукумати ва Туркманистон Республикаси Ҳукумати ўртасида 2017-2019-йилларда маданий-гуманитар соҳалардаги ҳамкорлик Дастури”га асосан ташкил этилди.\nТуркман киноси кунларининг тантанали очилиш маросими 11 апрель соат 18.00 да Алишер Навоий киносаройида бўлиб ўтди. Мазкур тадбирда иштирок этиш учун туркманистонлик киноижодкорлардан иборат делегация юртимизга ташриф буюрди.\nМазкур маросимда сўзга чиққан «Ўзбеккино» миллий агентлиги бош директори Отабек Мусаев ва бошқа киноижодкорлар мамлакатларимиз ўртасидаги муносабатлар барча соҳалар билан биргаликда маданият ва санъат йўналишида ҳам ривожланиб бораётганлигини айтиб ўтишди.\n«Ўзбеккино» миллий агентлиги ва «Туркманфильм» бирлашмаси ҳамкорлигида ташкил этилган кино кунлари давомида “Ат-мират”, “Махтумқули”, «Копетдағ – аскарнинг орзуси», «Сайис», «Қумли келин қўшиқлари», «Муҳаббат мероси» каби фильмлар намойиш этилади. Мазкур фильмлар воқеалари, қаҳрамонларнинг ҳис-туйғу ва кечинмалари ҳам, ўзбек томошабинларига бегона эмас, чунки Ўзбек халқи ва Туркман халқининг асрий урфу одатлари, орзу-умидлари ҳам муштарак. Миллий мерос, анъаналарга бўлган чексиз ҳурмат ҳамда, инсонийлик туйғулари ҳар икки халқнинг ҳам, юрагидан чуқур жой олган.\nТУРКМАН КИНОСИ КУНЛАРИНИНГ ОЧИЛИШ МАРОСИМИДАН ВИДЕО!


Минг йиллар садоси - www.ziyouz.uz\nБош саҳифа Оила ва жамиятМинг йиллар садоси\nБешик кўп асрлар аввал ҳунармандларнинг ақл-заковати билан ихтиро этилган бўлиб, у ҳақидаги маълумотлар ўрта аср манбаларида, хусусан, Маҳмуд Кошғарийнинг «Девони луғатит-турк» асарида, шунингдек, Алишер Навоийнинг «Лайли ва Мажнун» достонида ҳам таърифланган. Унинг келиб чиқиши ҳақида турли фаразлар мавжуд. Кўчманчи халқларга тегишли бу кашфиёт, кўчиб юрган пайтда оналарга анча-мунча қулайлиги билан афзал саналган.\nЗамонавийлашган воситалар яратилган ҳозирги пайтда бешикка талаб қандай? Болани бешикка ётқизиш чиндан ҳам зарарлими?\nЎзбекистон Республикаси Соғлиқни сақлаш вазирлиги, Журналистлар ижодий уюшмаси ва Республика Хотин-қизлар қўмитаси ҳамда ЮНEСКО ҳамкорлигида ўтказилган тадбирда бу борада қуйидаги маълумотлар келтирилган: болани бешикка беламай қанчалик эркин қўйилса, шунчалик яхши ривожланади. Говрапеч (бешик ёпқичи)нинг доимий равишда ёпиқ туриши натижасида қуёш нурларидан баҳра олмаган гўдакда А, Д витамини етишмовчилиги кузатилади. Бу витаминлар боланинг суяк тўқималари ривожланиши учун зарур ҳисобланиб, усиз мушаклари юмшоқлашади. Юмшаган аъзоларни боғлаш натижасида аъзолар қийшайиши кузатилади. Оёқларнинг «икссимон», «о»симон бўлиб қолиши ана шулар оқибатида юзага келади.\nЮНЕСКОнинг тадқиқотларига кўра, айни пайтда Ўзбекистонда ҳар йилги туғилиш даражаси деярли 600 мингга етган. Шундай экан, дунёга келган болаларнинг кўпчилиги бешикда ётишини ҳисобга олсак, ушбу мавзу яна бир бор таҳлилга тортишга арзийди.\nБешик болани улғайтириш учун фойдали бўлиб, кичик ва ихчамлиги учун уни исталган жойга кўчириб олиш мумкин. Қолаверса, чақалоқни парваришлаш учун ҳам қулай. Бешик гўдакни ташқи салбий таъсирлардан, яъни шовқин, иссиқ ва совуқ, офтобдан сақлайди. Бундан ташқари, гўдак бешикка махсус қўл-оёқ боғлағичлари билан боғлаб қўйилиши, уни уйқуда бехосдан қилинадиган ҳаракатлардан чўчимай, осойишта ва тинч ухлашига имкон беради. Шунингдек, беланган боланинг бути орасига сумак, тагига тувак қўйилиши унинг таги ҳўлланишидан, шамоллаш ва танасининг яллиғланишидан сақлайди, зах ўтмаслигини таъминлайди.\nБешик тут, тол ёғочларидан ясалиб, бу восита боланинг организмига фойдалидир. Нақшларнинг ёрқин\nранглар билан безатилиши боланинг рангларни таниш, илғаб олиш функтсиясини ривожлантиради, бешикка осиб қўйилган буюмлар эса, унинг қўл ҳаракатларини ривожлантиришга ёрдам беради. Бешик ясаладиган тол дарахти ҳиди йўқлиги билан ҳам афзалдир. Қадимда табиблар беморларга тол дарахтининг тагида ўтиришни бежиз тавсия қилмаганлар. Бешикнинг фаслларга мосланган ёпинчиқлари эса болани қишда совуқдан, ёзда иссиқдан сақлаб, мўътадилликни таъминлайди. Унинг тагига тариқ солинган қовус (тўшакча) ёзилишининг ҳам катта аҳамияти бор. Бола терлаганида ёки қовус ювилганда тез қурийди. Ундан қилинган ёстиқда бола юмшоққина ётади. Боши ва орқаси тўшакка ботмайди, аксинча, массаж вазифасини бажаради.\n— Гўдакни бешикка белаганда тўғри боғланиши қаддини расо қилиб ривожлантиради, — дейди бешикчилар сулоласини давом эттириб келаётган уста Абдурасул Расулов.\nЯхши нарсага ҳам меъёр керак\nЛекин, тажрибасиз ёш оналарнинг болани нотўғри парвариш қилишидан бола организмида турли хил нуқсонлар пайдо бўлаётгани бешикка бўлган қарашларни ўзгартирмоқда. Айрим оналарнинг, айниқса, ўзбек оилаларида гўдакни бешикка белаб қўйиб, ўзи оила юмушлари билан банд бўлиши, боланинг соатлаб унда ётиши бешикнинг вазифасидан яхши фойдалана олмасликларини билдиради. Бешикда кўп вақт ётиши натижасида гўдакнинг орқа елкалари қотиб кетади.\nОдам ҳаракатда бўлсагина овқатга талаби кучаяди. Боланинг доимий равишда бешикда ётиши эса, мушакларни кўпам ҳаракатга келтирмайди. Организм ҳам озиқ моддаларни талаб этмай қолади. Болалар шифокори Моҳидил Алимардонованинг таъкидлашича, болани фақатгина ухлайдиган пайтда бешикка белаган маъқул, уйқудан уйғонганда эса уни ечиб олиб, танасининг орқа қисмини уқалаш даркор. Айрим оналар болаларини фақатгина тунда белайдилар. Кундузи эса, беланчак каби воситаларда ухлатадилар. Бу ҳам яхши танлов.\nБола йиғлаётган вақтида бешикни ҳадеб тебратавериш, унинг асаб тизимига салбий таъсир кўрсатиши мумкин экан. Айниқса, бу бош миянинг қон босими ошган болаларда ёмон ҳолатларни юзага келтиради. Бу борада Ҳамза туманидаги 4-шаҳар болалар клиника шифохонасининг олий тоифали шифокори Набира Зокирхўжаева қуйидагиларни маълум қилади:\n— Бош миясида қон босими бор болаларни бешикка белаш тавсия этилмайди. Тебратиш натижасида бола овунмайди, балки ундан ҳам қаттиқроқ куч билан йиғлайди. Бу эса қон босимининг кўтарилиб кетишига, она ва боланинг ҳам қийналишига олиб келади.\nГўдакнинг боши бешикдан пачоқ бўлади, деган фикрга шифокор Н.Зокирхўжаэва қуйидаги фикрлари билан қарши чиқади:\n— Бош миянинг пачоқ бўлиши ва оёқлардаги нуқсонлар бешикнинг таъсирида эмас, балки она ва бола организмида витаминларнинг етишмаслиги ва гўдакни нотўғри парваришлаш оқибатида юзага келади.\nУларнинг ҳаваси келади\nМиллатимизнинг урф-одатларига қизиқиб қолган япониялик танишимни қариндошимизнинг бешик тўйига олиб бордим. Тўйхонага кириб борар эканмиз, айвонда қуда томондан келтирилган чақалоқ учун сарпо-суруғдан тортиб, шар ва юмшоқ ўйинчоқлар билан безатилган болалар арғимчоғигача бўлган буюмларга кўзимиз тушди. Уларнинг орасида бежиримгина безатилган бешик ҳам бор эди. Очиғини айтсак, буларни кўрган одам яйраб кетади. Бизни илиқ кутиб олиб, дастурхонга таклиф қилишди. Ҳамма мезбонлар чет эллик меҳмон билан овораю, у бўлса бешигимизнинг атрофидан ҳеч кетолмайди. Тебранишига ишқивоз бўлиб қолди. Унинг бетакрор\nнақшлар билан тикилган говрапечлари, кўз тегмасин деб осилган туморлари меҳмонни ўзига буткул жалб этиб қўйди…\n— Бешикка бўлган талаб ҳалигача сўнгани йўқ. Ҳатто, турғунлик даврида бешиклар эскилик сарқити, деб қаралган бўлса ҳам, одамлар қопларга солиб уйларига бешик ташиганлар, — дейди бешикчи уста А.Расулов. — Ҳозирги кунда бошқа миллат вакиллари, хусусан, рус, корейс халқи вакиллари орасида ҳам ўз фарзандларини бешикда катта қилишга ҳаваси келадиганлар бор. Уларда бу қизиқиш ўзбек қўшниларини кўриб уйғонган.\nҲатто, бешикчи усталарнинг айтишича, Қозоғистон, америкалик ўзбеклардан ҳам юртимизга келган меҳмонларга бешик олиб келиш буюртмаси тушар экан.\n— Агар бу буюм ёмон бўлганида бешик анъаналари шу вақтга қадар етиб келмаган бўларди, оналар эса ўз болаларини бешикка беламасдилар, — дейди бешикчилар сулоласини давом эттириб келаётган Суръат Акбаров.\nБешикни эскилик сарқити деб ҳисобловчи айрим ёш оилаларга замонавий воситаларнинг салбий жиҳатлари борасида маълумот бериб ўтсак. Шуни таъкидлаш керакки, оналар учун қулай саналиб келган тагликлар рекламаларда намойиш этиладиган даражада бола терисини қуруқ ҳолда сақлай олмайди. Суюқлик ўтказиши, доимий намлик болада турли касалликларни келтириб чиқаради. Бундан ташқари, гўдакда бўшаниш рефлексини туғдиради. Бешик эса боланинг таги доимий равишда қуруқ туришини таъминлайди.\nБолаларнинг доимий ҳамроҳи сўрғич ҳақида ҳам икки оғиз сўз. Сўрғич резинадан тайёрланадиган нарса, унинг хомашёси сунъий бўлганлиги учун резина парчаларининг ошқозонга жойлашиши инфектсион касалликларни келтириб чиқаради. Боланинг оғзи ҳар доим резина сўрғич билан банд бўлиши сўриш рефлексини қондириб, унда кўкрак сути ва овқат ейишга бўлган талабни сусайтириб юборади.\nХуллас, гўдак овқатни тез-тез талаб қилмаганидан кейин унда озиқланиш жараёни бузилиши, кам овқатланиш, ориқлаш, вазн етишмаслиги ҳолатлари учраши мумкин. Сўрғичдан кўп фойдаланган болаларнинг тили ҳам кеч чиқади. Мутахассиснинг таъкидлашича, катта бўлганида ҳам бундай болаларнинг муҳим жараёнларни ўзлаштириши қийин кечар экан.\nМинг йиллардан бери халқимизни ўз бағрида тебратган, буюк бобою момоларни катта қилган бешигимиз бундан\nкейин ҳам хизмат қилаверади. Энди унда келажак авлод улғаяди, аждодларимиздай бақувват, тетик, алпқомат зурриётларни катта қилади.\n← Аввалги Аввалги “Мунажжим башорати”га кимлар ишонади?\nКейинги → Кейинги: Менинг муҳаббатим


Фьюри Уаллинга қарши жанг учун арзимаган пул олди / Olamsport.com\nФьюри Уаллинга қарши жанг учун арзимаган пул олди\nТеглар : Тайсон ФьюриОтто Уаллин\nБугун тонгда АҚШнинг Лас-Вегас шаҳрида навбатдаги бокс кечаси бўлиб ўтди.\nКечанинг марказий жангида супероғир вазн тоифасида собиқ жаҳон чемпиони Тайсон Фьюри енгилмас Отто Уаллинни мағлуб этишни уддалади. Бугунги иштирок учун боксчилар қанча гонорар ишлаб олишгани маълум қилинди.\nМаълумотларга қараганда, Фьюри бугунги иштироки учун анча кам - 1 миллион долларга эга чиққан. Бу сумма Тайсонинг ўтган жангидаги ишлаб топган маблағидан ўн икки ярим баробар кам дегани. Унга рақиблик қилган Отто эса 250 000 долларга ўз ҳамёнини бойитиб олди.\nБарчаси жиддий! Майк Тайсоннинг рақибига ҳам жиддий гонорар таклиф қилишган 0\nУайлдер - Фьюри жанги Узоқ Шарқда бўлиши мумкин 0\nТайсон: Улар қотил, лекин менинг дўстларим 0